Bekas pegawai polis Malaysia menang kerusi Parlimen di Australia

Seorang anak kelahiran Johor berjaya memenangi kerusi Parlimen Tangney di Perth dalam Pilihan Raya Umum Australia yang berlangsung baru-baru ini.

Sam Lim, bekas pegawai polis Malaysia membuat kejutan apabila menewaskan Ben Morton dari parti Liberal dengan margin 9.5 peratus dalam keputusan yang dianggap mustahil berlaku di barat Australia.

Calon lawannya yang ditewaskan juga merupakan orang kuat bekas Perdana Menteri, Scott Morrison, daripada kerusinya di Tangney, di pinggir bandar pedalaman Perth.

Morton memenangi kerusi itu dengan margin 9.5 peratus pada 2019 dan sebagai pembantu menteri kepada Perdana Menteri, beliau adalah salah seorang teman rapat dan orang kepercayaan Morrison.

Berdasarkan keterangan di laman sesawang Parti Buruh yang dianggotai Lim, beliau adalah bekas pegawai polis di Malaysia yang berkhidmat selama dua tahun dan kemudian memilih untuk berhenti kerana gaji yang rendah.

Beliau kemudian menjadi pelatih ikan lumba-lumba di sebuah taman safari di Johor, yang terpaksa ditutup dan kesemua haiwan dilepaskan semula ke laut.

“Itu adalah tempoh terburuk dalam kerjaya saya pada waktu itu, namun kami dapat mengucapkan selamat tinggal kepada mereka (ikan lumba-lumba).

“Pada masa sama, kami gembira mereka dapat pulang ke rumah,” katanya.

Membesar dalam keluarga yang miskin tanpa bekalan elektrik atau air, Lim berkata beliau terpaksa bergelut dengan kemiskinan sepanjang 15 tahun pertama hidupnya.

Bagaimanapun, kesukaran itu membina dirinya dan mempersiapkan beliau untuk menghadapi kesusahan.

Selepas kehilangan kerja sebagai pelatih ikan lumba-lumba, Lim menceburi bidang perniagaan kecil sehingga cukup berjaya dan mampu berhijrah ke Australia bersama isteri dan tiga anaknya pada 2002, seterusnya menyertai Akademi Polis Australia Barat pada 2006.

Beliau dianugerahkan Pegawai Polis Terbaik pada 2020 keranan kerjanya dalam kalangan masyarakat berbilang kaum ketika pandemik Covid-19.

“Menjadi pegawai polis adalah tugas hebat. Saya cintakan baju biru ini,” katanya yang turut fasih bertutur dalam sembilan bahasa.

Seorang lagi anak kelahiran Malaysia, Penny Wong, adalah antara lima anggota kaukus Parti Buruh yang akan menjadi barisan menteri pertama mengangkat sumpah esok selepas pilihan raya umum Australia.

Wong, yang berkelulusan undang-undang, dilahirkan di Kota Kinabalu tetapi berpindah ke Australia pada 1976 ketika berusia lapan tahun, dijangka dilantik sebagai Menteri Luar Australia.


Undi 18 jadi penentu PRN, kelemahan dan kezaliman kerajaan akan dihukum

Pada September 2019, RUU Undi18 menjadi pindaan perlembagaan pertama yang mendapat sokongan dwipartisan, dan ia berkuat kuasa pada 15 Disember tahun lepas.

Pilihan raya Johor merupakan kali pertama pengundi Undi18 layak untuk mengambil bahagian berikutan rang undang-undang itu diperkenalkan, dan parti politik berlumba-lumba meletakkan muka lebih muda atau baharu dalam undi negeri Johor dan Melaka.

Dalam pada itu, bahagian terbesar daripada 9.77 juta pengundi yang layak mengundi pada enam Pilihan Raya Negeri (PRN) Malaysia yang akan berlangsung pada 12 Ogos ini membabitkan pengundi berusia antara 21 dengan 29 tahun.

Berdasarkan statistik yang dikongsi Suruhanjaya Pilihan Raya (SPR), pengundi dalam lingkungan usia itu adalah seramai 2,169,120 atau 22.19 peratus diikuti pengundi berusia antara 30 dengan 39 tahun iaitu seramai 2,163,982 orang atau 22.14 peratus.

Pengundi berusia 40 hingga 49 tahun pula seramai 1,695,876 orang (17.35 peratus) disusuli pengundi berusia 50 hingga 59 tahun iaitu seramai 1,380,446 orang (14.12 peratus) dan seramai 1,035,257 pengundi berusia antara 60 hingga 69 tahun (10.59 peratus).

Bagi pengundi muda berusia antara 18 dengan 20 tahun pula, statistik SPR berdasarkan daftar pemilih menunjukkan golongan terbabit adalah seramai 661,905 orang atau 6.77 peratus, lapor BH.

Seramai 491,111 pengundi membabitkan pemilih berusia antara 70 dengan 79 tahun atau 5.02 peratus manakala seramai 146,883 pengundi berusia antara 80 dengan 89 tahun (1.5 peratus) serta 28,991 lagi adalah pemilih berusia 90 tahun ke atas (0.3 peratus).

Sementara itu, Selangor merekodkan jumlah pengundi paling ramai iaitu membabitkan 3,747,057 pengundi diikuti Kedah (1,585,085), Kelantan (1,411,912), Pulau Pinang (1,234,198), Terengganu (930,894) dan Negeri Sembilan (864,425).

Bagi PRN kali ini, seramai 4,935,937 atau 50.17 peratus daripada jumlah keseluruhan pengundi terdiri daripada wanita manakala 4,837,634 atau 49.83 peratus adalah lelaki.

Sementara itu, bilangan pengundi muda berumur 18 hingga 20 tahun di Selangor sebanyak 274,194 orang direkodkan paling ramai berbanding di negeri lain. Kedua tertinggi ialah di Kedah iaitu 104,284 pengundi, Kelantan (96,513), Pulau Pinang (67,633), Terengganu (64,264) manakala Negeri Sembilan (55,017).

Terdahulu, Pengerusi SPR, Tan Sri Abdul Ghani Salleh, mengumumkan 12 Ogos ini sebagai hari mengundi bagi PRN dan diadakan serentak di Selangor, Negeri Sembilan, Pulau Pinang, Kedah, Kelantan dan Terengganu. Tarikh penamaan calon ditetapkan pada 29 Julai.

Dengan kos RM420 juta ($122 juta) bagi pelaksanaan PRN kali ini, tempoh berkempen yang ditetapkan adalah selama 14 hari, bermula selepas pengisytiharan calon yang bertanding pada 29 Julai, sehingga 11.59 malam 11 Ogos 2023.

Sementara itu, penganalisis Pilihan Raya, Dr G Manimaran berkata, semua parti perlu melihat setiap pengundi baharu ini sebagai ‘raja’ dan akan menjadi penentu kemenangan.

“Kita melihat kepada jumlah 5.8 juta orang pengundi baharu dalam Pilihan Raya Umum (PRU) akan datang atau Pilihan Raya Negeri Johor iaitu seramai 750,000 orang.

“Dalam keadaan politik sekarang terutama jika kita melihat kepada analisis PRU lalu, hampir 30 hingga 40 peratus adalah kerusi marginal di peringkat negeri dan Parlimen. Kalau begitu, setiap undi itu adalah undi baharu,” ujarnya dalam wawancara mengenai Undi 18.

Menurutnya, untuk meyakinkan pengundi baharu mengundi sesuatu parti bukan tugas mudah apatah lagi mereka sudah bijak dan mampu untuk menilai apa jaminan terbaik yang mampu diberikan oleh kesemua parti yang bertanding.

Beliau berkata, cabaran paling besar adalah untuk meyakinkan pengundi baharu yang berada di atas pagar keluar mengundi atau memilih parti-parti tertentu.


Pegawai menteri jangan sombong

Sering kali kedengaran isu-isu melibatkan pegawai-pegawai kepada Menteri. Antaranya adalah kesulitan Menteri untuk mengadakan pertemuan menyantuni rakyat. Terdapat juga pegawai lantikan politik termasuk setiausaha politik, setiausaha sulit dan pembantu khas kepada menteri yang bersikap sombong kepada rakyat serta ahli akar dan lebih ‘selesa’ berada di pejabat.

Segelintir pegawai lantikan politik kepada menteri juga dilihat gagal turun padang membawa agenda kementerian dan menteri diwakili. Ingin saya sarankan kepada menteri-menteri yang melantik pegawainya memastikan yang mereka “tidak berlagak lebih sudu dari kuah”.

Pegawai-pegawai Menteri seharusnya bertindak sebagai kuli yang berkhidmat kepada menteri sepenuhnya dan bukan berlagak angkuh, sombong dan bongkak dengan kedudukan berada di pejabat Menteri. Sikap sedemikian akan menyusahkan dan menjadi liabiliti kepada menteri tetapi sebaliknya jadilah kekuatan kepada Menteri tersebut untuk melaksanakan amanah kepada agama, bangsa dan negara.

Setiap kali menjelang pemilihan atau persidangan, kepimpinan sering kali berpesan agar akar umbi sentiasa melakukan pembaharuan dan tranformasi. Walau bagaimanapun, pembaharuan dan transformasi yang hendak dilakukan sebenarnya adalah terhadap pemilihan pegawai mereka.

Tugas pegawai lantikan politik bukan semata-mata duduk di pejabat dengan selesa sebaliknya membawa agenda kementerian dan menteri diwakili dengan sering turun padang ke kawasan akar umbi.

Sikap sombong dan angkuh akan menyebabkan inisiatif kejayaan dicapai Menteri tidak sampai kepada rakyat sekali gus memperlihatkan kerajaan gagal menyampaikan maklumat positif kepada mereka.

Tidak saya nafikan terdapat juga Menteri-Menteri yang mempunyai prestasi yang cemerlang, sering turun padang menyantuni rakyat dan akar umbi parti akan tetapi jika perangai pegawai yang dilantik lebih sudu daripada kuah akan menampakkan kegagalan Menteri itu sendiri dalam mengawal pegawainya.

Pegawai lantikan politik kepada Menteri juga diingatkan jangan sombong dengan kuasa yang ada kerana pelantikan anda adalah hasil jerit perih pengorbanan akar umbi. Jangan nanti bila hendakkan undi baru terhegeh-hegeh menabur janji, berkata-kata manis.

Tidak kurang juga pegawai-pegawai lantikan Menteri sibuk bermain golf, hisap rokok dalam pejabat, bergembira, berjoli sana-sini tanpa turun padang ke kawasan Menteri menyantuni pengundi.

Bukankah wajar ini dinamakan sebagai makan gaji buta?

Ingin saya ingatkan kepada pegawai-pegawai lantikan Menteri, anda tidak akan berada di kedudukan tersebut jika tidak disebabkan usaha akar umbi yang menyokong ketua anda. Jangan sombong dan angkuh dengan kuasa sekangkang kera.

Mahathir Mohd Rais
Ketua Bahagian Bersatu Segambut

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tubuh RCI siasat pelanggaran data setelah iPay88 alami ‘insiden’

Ketua Penerangan PKR Fahmi Fadzil hari ini menggesa Suruhanjaya Siasatan Diraja (RCI) untuk menyiasat insiden pelanggaran data dan kebocoran maklumat yang berlaku sejak lima tahun lalu, selepas mendakwa lebih 100 juta data peribadi telah dicuri dalam tempoh sama.

Memetik pelanggaran keselamatan siber mengejutkan baru-baru ini yang berlaku sekitar Mei lalu – yang didedahkan oleh penyedia e-pembayaran iPay88 – Ahli Parlimen Lembah Pantai itu berkata keselamatan data peribadi rakyat Malaysia mesti dihormati dan dilindungi pada setiap masa.

“Semalam kita dikejutkan berita pangkalan data iPay88, salah satu penyedia penyelesaian pembayaran dalam talian terbesar di Malaysia, berkemungkinan telah diceroboh sekitar Mei 2022 yang lalu.

“iPay88 hanya mengumumkan kejadian tersebut semalam, hampir tiga bulan selepas kejadian berlaku, tanpa memberi sebarang maklumat lengkap tentang jumlah data peribadi atau mangsa yang terkesan serta langkah-langkah yang telah diambil untuk memaklumkan mangsa pencerobohan data peribadi.

“Ini amat tidak memuaskan, dan iPay88 wajib menjelaskan bila syarikat itu sebenarnya mengesan pencerobohan atau kecurian data berlaku, mengapa ia tidak membuat pemakluman lebih awal; dan mengapa ia tidak memaklumkan mangsa-mangsa yang terkesan,” katanya dalam satu kenyataan hari ini.

Semalam, iPay88 mendedahkan dalam satu kenyataan bahawa mereka mengalami “insiden keselamatan siber” yang mungkin telah menjejaskan data kad pelanggan.

Syarikat itu menyediakan perkhidmatan pemprosesan pembayaran kepada pelbagai perniagaan, termasuk platform e-dagang Shopee, dan syarikat perkhidmatan telekomunikasi.

Kad pembayaran daripada kebanyakan bank utama dan perkhidmatan e-wallet di negara ini diterima oleh gerbang iPay88, menjadikan insiden itu amat membimbangkan.

Susulan itu, Persatuan Bank-bank Dalam Malaysia (ABM) dan Persatuan Institusi Perbankan dan Kewangan Islam Malaysia (AIBIM) menegaskan dan mengesahkan pihak bank sentiasa memberi perhatian serius kepada keselamatan data pemegang kad.

Dua persatuan itu menjelaskan bank melakukan langkah balas keselamatan tambahan untuk melindungi pemegang kad daripada risiko yang berpotensi berlaku.

Mengulas lanjut, Fahmi menggesa kerajaan menubuhkan RCI untuk menyiasat semua insiden pelanggaran data peribadi, kecurian dan kebocoran yang berlaku sejak lima tahun lalu.

“(Saya juga menggesa Putrajaya) langkah-langkah menyeluruh bagi memperkasa keselamatan siber negara dan mendapatkan keadilan buat mangsa-mangsa kecurian data peribadi termasuk mangsa-mangsa ‘scammer’,” katanya.

Beliau juga mengulangi gesaannya agar Akta Perlindungan Data Peribadi dipinda segera bagi memastikan pihak, seperti iPay88, segera memberitahu pengguna dan pihak berkuasa mengenai sebarang pelanggaran data.

“Jika iPay88 serius dan ikhlas dalam menangani perkara keselamatan siber, mereka harus memberikan pampasan kewangan kepada semua mangsa,” tambah Fahmi.

Akhir sekali, Fahmi juga berkata beliau berasa terdorong untuk menegur Persatuan Bank-Bank di Malaysia (ABM) dan Persatuan Perbankan Islam dan Institusi Kewangan Malaysia (AIBIM) kerana tidak berbuat secukupnya dalam membantu mangsa kecurian data iPay88.

Beliau menuduh persatuan itu mengeluarkan kenyataan ‘melepaskan batuk di tangga’ selepas mereka memberi jaminan kepada pemegang kad tentang langkah berjaga-jaga tambahan yang diambil oleh institusi kewangan dalam menangani pelanggaran itu.

“Institusi kewangan serta badan-badan seperti ABM, AIBIM dan lain-lain perlu menjadi penggerak utama bagi mengesyorkan mekanisme pampasan termasuk kewangan kepada mangsa-mangsa kecurian data peribadi,” katanya.


PAS kurang selesa layanan diberikan kepada Dominic, gesa perkukuh kerjasama

Kenyataan media PAS

PAS merakamkan rasa kurang selesa sekali gus meminta maaf atas insiden melibatkan Presiden Gerakan, Datuk Dr Dominic Lau, yang dilihat tidak dialu-alukan ke majlis Ceramah Mega PN Best di Tasek Gelugor, Pulau Pinang, yang turut dihadiri oleh Presiden PAS baru-baru ini.

Walaupun Dr. Dominic kemudiannya dilaporkan menolak dakwaan bahawa beliau ‘diminta keluar’ dari situ oleh seorang pemimpin PAS tempatan, namun bagi pihak kepimpinan PAS Pusat, saya percaya kehadiran beliau perlu diterima dan dihargai sebagai tetamu berdasarkan akhlak dan prinsip-prinsip Islam.

Selain itu, parti pimpinannya Gerakan juga merupakan rakan gabungan dalam PERIKATAN NASIONAL (PN) dan beliau sendiri merupakan calon dalam Pilihan Raya Negeri (PRN) yang sedang berlangsung sewajarnya diberikan penghormatan yang layak dan munasabah.

PAS seperti mana parti-parti lain juga amat sedar dan maklum bahawa politik gabungan cenderung untuk menimbulkan rasa tidak puas hati, kecewa dan sebagainya, terutamanya dalam isu-isu berkaitan pembahagian kerusi atau pemilihan calon bagi sesuatu kerusi Dewan Undangan Negeri (DUN) mahupun Parlimen.

Dalam konteks pemilihan Dr. Dominic sebagai calon PN bagi kerusi DUN Bayan Lepas yang merupakan sebuah kerusi majoriti Melayu, PAS amat sedar berhubung sentimen dalam kalangan ahli dan penyokong di peringkat tempatan susulan pencalonan beliau.

Namun PAS juga percaya, apabila keputusan mengenainya dibuat dengan persetujuan kepimpinan tertinggi parti setelah melalui semua proses dan melepasi syarat yang ditetapkan, maka ahli dan penyokong perlu menerimanya dengan hati terbuka selain meletakkan kepercayaan kepada kepimpinan parti yang diketuai oleh Tan Sri Tuan Guru Abdul Hadi Awang sendiri.

Justeru itu saya menyeru ahli-ahli PAS berkaitan supaya menyedari bahawa bantahan berterusan dan tindak-tanduk yang berlawanan dengan kepentingan parti bukan sahaja berkemungkinan menimbulkan suasana tidak harmoni dalam gabungan PN, malah turut mencabar dan mempersoalkan kebijaksanaan serta ketepatan keputusan Tan Sri Presiden PAS sendiri.

Dalam suasana politik semasa yang dicemari oleh naratif cauvinis dan melampau, maka sebagai sebuah Parti Islam, tertua dan besar, PAS percaya kita bertanggungjawab bukan sahaja untuk menunjuk arah kepada politik matang dan sederhana, malah turut bertanggungjawab untuk memberi pertolongan dan perlindungan kepada pihak-pihak yang memerlukannya.

Berdasarkan latar belakang itu, PAS melihat Dr. Dominic dan parti pimpinannya tergolong dalam kelompok yang memerlukan pertolongan serta perlindungan itu, justeru sekali lagi saya menyeru ahli-ahli PAS dengan berlapang dada sewajarnya menjadi pihak yang menghulur segala bantuan yang sehabis mampu atas semangat setiakawan dan persaudaraan yang tulus.

PAS juga berharap dan menggesa semua ahli dan penyokong parti dan PN supaya memberi tumpuan kepada PRN yang sedang kita hadapi, sekali gus mengetepikan sementara perkara-perkara lebih kecil yang boleh melemahkan usaha bersama untuk mencapai kejayaan yang akan membolehkan kita meraih kejayaan-kejayaan yang lebih besar dan bermakna.

Sewaktu negara dan nusa memerlukan kita berbakti kepadanya, sewajarnya dengan tulus dan bertanggungjawab, kita menyahut seruan itu dalam kerangka satu suara dan satu tekad yang sebaik-baiknya.

Datuk Seri Takiyuddin Hassan, Setiausaha Agung PAS


Individu tular video disyaki terbabit rasuah sedang dikesan polis

Polis sedang mengesan individu bagi membantu siasatan berkenaan satu klip video tular di aplikasi TikTok yang membabitkan sebuah kereta peronda polis (MPV) disyaki mengambil suapan berhampiran sebuah stesen minyak.

Ketua Polis Daerah Brickfields ACP Amihizam Abdul Shukor berkata siasatan awal mendapati kejadian itu mungkin berlaku di Stesen Minyak Shell Lebuhraya Kuala Lumpur-Seremban, menghala ke pusat bandar berhampiran pintu gerbang sempadan Kuala Lumpur-Selangor, lapor Bernama.

“Polis menyeru pemilik akaun TikTok mahupun orang ramai yang mempunyai sebarang maklumat berkaitan tarikh dan masa kejadian serta nombor pendaftaran kereta peronda polis berkenaan untuk tampil ke hadapan,” katanya dalam kenyataan hari ini.

Semalam tular satu klip video pendek berdurasi 31 saat dimuat naik oleh pemilik akaun TikTok, stickerpro_my menunjukkan sebuah MPV polis disyaki telah mengambil suapan berhampiran stesen minyak Shell.

Orang ramai yang mempunyai sebarang maklumat boleh menyalurkannya ke Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999 atau mana-mana balai polis yang berdekatan.


Ada gunting dalam lipatan? Soal Zahid setelah kerajaan tangguh RUU lompat parti

Kecewa kerana Rang Undang-Undang (RUU) pindaan Perlembagaan bagi menghalang Ahli Parlimen (MP) daripada melompat parti tidak akan dibentang pada sidang khas Dewan Rakyat, Isnin ini, Presiden UMNO Datuk Seri Ahmad Zahid Hamidi membidas kerajaan yang dilihatnya seolah-olah tidak serius dan tegas.

Beliau membangkitkan perkara itu susulan keputusan kerajaan pimpinan Naib Presiden UMNO Datuk Seri Ismail Sabri Yaakob, menangguhkan pembentangan usul RUU itu sebagaimana disahkan Menteri di Jabatan Perdana Menteri (Hal Ehwal Parlimen dan Undang-Undang) Datuk Seri Wan Junaidi Tengku Jaafar.

“Dilaporkan dalam media bahawa kerajaan tidak akan meneruskan rancangan untuk membentang dan meluluskan RUU pindaan Perlembagaan yang bertujuan menghalang Ahli Parlimen daripada lompat parti.

“Dikatakan juga Kabinet hari ini memutuskan untuk membentangkan RUU bagi meminda beberapa bahagian daripada Perlembagaan Persekutuan yang akan membolehkan perundangan “antilompat” di masa akan datang.

“Dengan kata lain, perundangan “antilompat” akan mengambil masa yang panjang, berdepan risiko ditangguh untuk sekian kali, kelewatan ini seolah-olah tiada keseriusan dan ketegasan, malah kurang keazaman politik untuk digubal, bahas dan diluluskan.

“Adakah terdapat gunting dalam lipatan di sebalik kelewatan ini?,” soalnya dalam kenyataan di Facebook beliau malam tadi. Mengikut Kamus Dewan, gunting dalam lipatan bermaksud membinasakan sahabat.

Zahid yang juga bekas Timbalan Perdana Menteri sebelum Barisan Nasional (BN) kalah pada Pilihan Raya Umum Ke-14 pada 2018 lalu berkata UMNO ialah parti yang paling terkesan dan menjadi mangsa apabila terdapat MP yang melompat parti setelah BN tewas.

Malah, katanya ada juga MP, walaupun masih di dalam BN ketika itu, bernada musuh politik UMNO dengan berharap dapat bekerjasama dengan sekutu mereka yang melompat parti.

Beliau bagaimanapun, tidak menyatakan siapa MP terbabit tetapi dipercayai ditujukan kepada kelompok menteri UMNO yang kekal menyokong Perikatan Nasional (PN) pimpinan Tan Sri Muhyiddin Yassin.

Semalam, Wan Junaidi mengesahkan Kabinet tidak bersetuju dengan cadangan RUU itu yang sepatutnya dibentangkan pada sidang khas Dewan Rakyat pada Isnin ini.

Beliau berkata RUU itu sebaliknya akan dikembalikan untuk kajian lanjut ke atas definisi “lompat parti”.

“Ya, ia telah ditangguhkan,” katanya Wan Junaidi.

Sehubungan itu, Zahid sekali lagi menggesa persefahaman kerajaan sedia ada di antara Ismail Sabri dengan Pakatan Harapan (PH) wajar dinilai semula kerana kurang tegas dalam mempercepatkan pembentangan RUU itu.

“Sudah pasti ini juga satu tamparan hebat terhadap PH yang membuat persefahaman dengan kerajaan ang sebenarnya bimbang tak mampu dan tak bersedia berdepan PRU jika Parlimen dibubarkan.

“Kini sudah tiba masanya UMNO dalam kerajaan lebih tegas menangani isu ini sebelum menambahkan lagi kemarahan yang mahu undang-undang lompat parti disegerakan,” katanya.


Najib dakwa PM8 cuba pesong sejarah, lupa 1MDB sejarah skandal terbesar dunia

Datuk Seri Najib Razak tidak mengulas pelbagai kisah 1Malaysia Development Berhad (1MDB) yang ditulis adiknya Datuk Seri Nazir, sebaliknya menuduh bekas Perdana Menteri Tan Sri Muhyiddin Yassin menjaja cerita dongeng dan cuba memesongkan sejarah.

Najib tidak menyedari atau buat-buat lupa bahawa penyelewengan dana 1MDB berjumlah berbilion-bilion ringgit, merupakan skandal kewangan terbesar dalam sejarah dunia yang melibatkan beliau, dan sejarah itu tidak boleh dipesongkan.

Sejarah juga tidak boleh dipesongkan apabila penyata akaun peribadi bekas Presiden UMNO – juga bekas Perdana Menteri keenam, dalam masa sama bekas Menteri Kewangan dan bekas Pengerusi Lembaga Penasihat 1MDB – menunjukkan angka RM2.973 bilion.

Sebagaimana diberitahu kepada Mahkamah Tinggi Kuala Lumpur pada Februari lalu bahawa Najib menerima sejumlah wang yang besar, RM2.973 bilion daripada 1MDB dalam akaunnya tanpa sebarang justifikasi komersial atau perniagaan.

Perkara itu didedahkan pegawai penyiasat pengubahan wang haram Superintendan Foo Wei Min bahawa perpindahan wang dari 1MDB ke akaun Ambank Najib bernombor 9694 dilakukan dalam tiga peringkat, termasuk pergerakan wang dari Good Star membabitkan AS$120 juta (RM369,029,514) dalam lima transaksi antara tahun 2011 dan 2012.

Pergerakan wang dari Aabar sebanyak AS$170 juta (RM523,389,779.96) melalui enam transaksi antara tahun 2011 dan 2012 dan peringkat (ketiga) Tanore sebanyak AS$681 juta (RM2,081,476,926) dipindahkan melalui dua transaksi pada tahun 2013.

Inilah sejarah yang tercatat di mahkamah.

Dalam catatan membalas kenyataan Muhyiddin, hari ini, Najib mendakwa bekas Perdana Menteri kelapan itu cuba memesongkan sejarah dan menjaja cerita dongeng kononnya dipecat daripada jawatan Timbalan Perdana Menteri dan UMNO kerana mempersoalkan isu 1MDB.

Untuk menegakkan dakwaannya, Najib juga memetik keterangan Datuk Seri Muhkriz Mahathir kepada mahkamah bahawa Muhyiddin dan Tun Dr Mahathir Mohamad telah lama merancang menjatuhkannya.

Jika Najib mendakwa keterangan Mukhriz di mahkamah itu sebagai sejarah, maka benarlah hukuman penjara 12 tahun dan denda terhadapnya juga adalah sejarah Malaysia di mana buat pertama kali seorang bekas Perdana Menteri didapati bersalah dan dihukum penjara.

Kini, pendedahan dibuat adiknya sendiri, Nazir, berhubung 1MDB dalam bukunya ‘What’s in the Name’ semakin menarik perhatian bukan sahaja di Malaysia, tetapi juga pada peringkat global.

Bukan orang lain, tetapi darah dagingnya sendiri, namun Najib sedikit pun tidak mengulas atau membalas kenyataan Nazir, seolah-olah apa yang diceritakan adiknya itu benar belaka.

Antara yang didedahkan Nazir ialah pertemuan dengan Dr Mahathir di London sekitar tahun 2015 yang membincangkan kebimbangannya kemungkinan berbilion-bilion dana 1MDB diseleweng.

Ianya tidak mengejutkan bagaimana Nazir boleh mengetahui kemungkinan penyelewengan dalam 1MDB berlaku kerana beliau menjadi Ketua Pegawai Eksekutif CIMB Bank sejak 1999 hingga 2014, sedangkan aliran transaksi dalam akaun Najib bermula pada 2011.

Nazir juga mengakui menjejaki 1MDB hampir enam tahun.

Dalam memoir buku berkenaan Nazir mendedahkan, pertemuan itu bukan sesuatu yang mudah untuk beliau dan pemilik The Edge Group, Datuk Tong Kooi Ong, tetapi ia harus dilakukan demi mencari kebenaran berkaitan skandal 1MDB.

Dalam bab bertajuk ‘Eh, We Have a Problem’ beliau memperincikan keraguannya terhadap penubuhan 1MDB serta hubung kait dana itu dengan Najib.

Najib, 68, kini berdepan pelbagai tuduhan jenayah, termasuk empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama, yang sedang dibicarakan sekarang.


Saringan ujian Covid-19 mungkin jadi syarat utama rentas negeri

Mana-mana individu yang hendak merentas negeri mungkin diwajibkan lulus ujian saringan Covid-19 terlebih dahulu sebelum diberi kebenaran untuk berbuat demikian.

Langkah tegas itu mungkin dijadikan syarat dalam usaha kerajaan untuk memutuskan rantaian penularan Covid-19 menerusi aktiviti rentas negeri yang pernah berlaku menjelang perayaan, selain tindakan warga ibu negara ‘melarikan diri’ pulang ke kampung baru-baru ini, susulan pelaksanaan ‘total lockdown’ bermula hari ini.

Semakan Agenda Daily terhadap syarat ketat yang dikenakan susulan perintah ‘total lockdown’ bermula hari ini tidak menyatakan ujian saringan Covid-19 wajib dibuat sekiranya mana-mana individu yang hendak melakukan perjalanan rentas negeri.

Sesetengah pihak berkuasa dikatakan sudah bersetuju terhadap cadangan pelaksanaan mewajibkan ujian saringan Covid-19 untuk merentas negeri selain surat kebenaran Kementerian Perdagangan Antarabangsa dan Industri (MITI).

Bagaimanapun, difahamkan langkah itu belum dibincangkan dalam mesyuarat Majlis Keselamatan Negara.

Tiga hari lalu, Ketua Pengarah Kesihatan, Tan Sri Dr Noor Hisham Abdullah melahirkan kebimbangan berikutan peningkatan kes membabitkan kluster rentas negeri.

Beliau berkata sejak 7 Disember 2020 penularan di dalam negara semakin membimbangkan apabila 51 kluster rentas negeri membabitkan 6,468 kes, dilaporkan kepada Pusat Kesiapsiagaan dan Respons Krisis (CPRC).

Terdahulu, kerajaan Melaka mencadangkan supaya semua individu yang hendak melakukan perjalanan rentas negeri mesti lulus ujian saringan Covid-19 sebelum diberi kelulusan berbuat demikian.

Ketua Menteri Datuk Seri Sulaiman Md Ali berkata cadangan tersebut dipersetujui beberapa pihak untuk dilaksanakan di seluruh negara, namun tertakluk kepada keputusan teknikal yang akan diputuskan nanti.

“Tindakan itu bertujuan sebagai langkah pencegahan awal bagi memastikan hanya individu yang benar-benar bebas daripada sebarang gejala atau disahkan bebas daripada dijangkiti wabak berkenaan, dibenarkan untuk melakukan perjalanan rentas negeri,” katanya dalam kenyataan hari ini.

Tindakan tersebut juga katanya bertujuan bagi mengelak kes-kes positif wabak berkenaan terus meningkat, yang berpunca daripada perbuatan individu merentas negeri biarpun telah memperoleh kebenaran yang dikeluarkan oleh pihak berkuasa yang berkaitan.

Beliau berkata kos untuk ujian saringan tersebut perlu ditanggung oleh majikan sekiranya ia melibatkan pekerja manakala ditanggung sendiri jika membabitkan urusan peribadi.

“Ujian saringan ini penting memandangkan pada masa ini, kira-kira 70 peratus daripada mereka yang disahkan positif didapati tidak mempunyai gejala dan keadaan sedemikian amat membimbangkan,” katanya.


MoU sehingga Parlimen dibubar tapi boleh terbatal jika langgar syarat

Memorandum Persefahaman (MoU) Transformasi dan Kestabilan Politik antara pembangkang dengan kerajaan berkuatkuasa sehingga Parlimen dibubarkan tetapi boleh terbatal jika berlaku pelanggaran syarat perjanjian tersebut.

Salinan perjanjian tersebut didedahkan kepada umum dan dimuat naik dalam laman portal Parlimen, ia antaranya menyatakan persetujuan kerajaan tidak akan mengusulkan pembubaran Parlimen sebelum 31 Julai 2022.

Kerajaan juga perlu mencari jalan ikhtiar untuk melaksanakan setiap satu dan segala transformasi yang dicadangkan dan dalam aturan masa yang dipersetujui kedua-dua pihak.

MoU berkenaan juga menyatakan bahawa blok pembangkang, Pakatan Harapan (PH) bersetuju untuk mengambil pendirian menyokong atau berkecuali bagi undi Belanjawan 2022 dan undang-undang perbekalan atau kewangan berkaitan dengan Belanjawan 2022 serta proses penggubalan rang undang-undang tersebut dirunding dan dipersetujui secara bersama.

PH juga bersetuju menyokong atau berkecuali dalam proses meluluskan apa-apa usul kerajaan, rang undang-undang lain yang kegagalan meluluskannya merupakan suatu bentuk ketidakpercayaan atau tiada keyakinan kepada kerajaan selepas proses penggubalan rang undang-undang tersebut dirunding dan dipersetujui secara bersama.

Namun, persetujuan PH itu tertakluk kepada penunaian dan pelaksanaan transformasi dalam aturan masa yang dipersetujui.

MoU tersebut, yang dipersetujui tiada kerahsiaan dan didedahkan kepada umum sebagai komitmen terhadap keterbukaan dan kebertanggungjawaban, juga turut menjelaskan kegagalan menunaikan dan melaksanakan mana-mana transformasi adalah satu pelanggaran dan boleh menyebabkan perjanjian ditamatkan.

Memorandum persefahaman itu juga dikawal dan ditafsirkan mengikut undang-undang Malaysia.

Kedua-dua pihak bersetuju MoU berkenaan tidak akan memberi kesan kepada peranan, hak dan tanggungjawab PH untuk semak imbang, mengawasi, meneliti dan memastikan kerajaan bertanggungjawab terhadap Parlimen termasuk memastikan ketelusan, integriti dan keberkesanan kerajaan dalam mengendalikan isu rakyat.

MoU itu mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Di bawah agenda pemerkasaan Covid-19, dipersetujui Majlis Pemulihan Negara perlu terdiri daripada 50 peratus pakar sektor awam dan swasta dilantik oleh kerajaan sebagai penasihat dengan pembangkang boleh mengemukakan nama.

Turut dipersetujui kedua-dua pihak adalah bantuan tunai kepada rakyat golongan B40, M40 diteruskan pada tahun hadapan, mempercepatkan pembelian tambahan enam juta dos vaksin bagi Program Imunisasi Covid-19 Kebangsaan (PICK), mengusahakan pengecualian bayaran faedah moratorium pinjaman bank bagi tempoh tiga bulan suku keempat tahun ini.

Bagi agenda transformasi pentadbiran pula, kedua-dua pihak bersetuju rang undang-undang Antilompat Parti dan/atau undang-undang yang berkenaan akan dibentang dan diluluskan di Parlimen, memastikan Suruhanjaya Pilihan Raya (SPR) mempercepat pelaksanaan pendaftaran umur minima pengundi 18 tahun dan membentangkan dan meluluskan rang undang-undang mengehadkan tempoh jawatan Perdana Menteri kepada tidak lebih 10 tahun.

Agenda Pembaharuan Parlimen pula, kedua-dua pihak bersetuju undang-undang Perkhidmatan Parlimen dibentang dan diluluskan setelah perbincangan, libat urus dan persetujuan Yang di-Pertua kedua-dua dewan diadakan.

Turut dipersetujui adalah memastikan Jawatankuasa Pilihan Khas sedia ada distruktur semula dan menambah lagi Jawatankuasa Pilihan Khas Parlimen mengikut keperluan serta memastikan jumlah Ahli Parlimen kerajaan dan pembangkang yang menganggotai Jawatankuasa Pilihan Khas Parlimen adalah seimbang.

Di bawah agenda kebebasan institusi kehakiman, kedua-dua pihak bersetuju memastikan kebebasan badan kehakiman, transformasi institusi dan tatakelola yang baik dilaksanakan sepanjang masa manakala bagi agenda MA63, kerajaan dan PH bersetuju memperkukuh usaha ke arah pelaksanaan perkara-perkara yang termaktub dalam perjanjian MA63 dan dokumen berkaitan.

Di bawah agenda pembentukan jawatankuasa pemandu, dipersetujui penubuhan dianggotai 10 individu dengan masing-masing lima wakil dari kerajaan dan pembangkang dan jawatankuasa itu hendaklah bermesyuarat sekali setiap dua minggu atau mengikut jadual yang dipersetujui kedua-dua pihak.

Memorandum itu ditandatangani oleh Perdana Menteri Datuk Seri Ismail Sabri Yaakob bagi pihak kerajaan, Ahli Parlimen Port Dickson Datuk Seri Anwar Ibrahim, Ahli Parlimen Bagan Lim Guan Eng, Ahli Parlimen Kota Raja Mohamad Sabu dan Ahli Parlimen Tuaran Datuk Seri Panglima Wilfred Madius Tangau – ksemuanya bagi pihak PH.

Turut menadatangani MoU itu sebagai saksi ialah Menteri Komunikasi dan Multimedia Tan Sri Annuar Musa, Ahli Parlimen Kulim-Bandar Bharu Datuk Seri Saifuddin Nasution Ismail, Ahli Parlimen Seremban Anthony Loke Siew Fook, Ahli Parlimen Pulai Datuk Seri Salahuddin Ayub dan Ahli Dewan Negara Senator Datuk Peter Donald Mojuntin.


Hassan kecewa ketua pembangkang Kemboja diusir kerajaan

Langkah kerajaan Malaysia mengusir bekas ketua pembangkang Kemboja, Sam Rainsy yang mengunjungi negara baru-baru ini mengundang rasa kecewa Hassan Abdul Karim.

Ahli Parlimen Pasir Gudang itu mempersoalkan langkah kerajaan campuran yang mengusir pemimpin pembangkang Kemboja itu walhal beliau berjuang untuk perubahan Kemboja secara demokrasi dan tidak sepatutnya diusir sedemikian rupa.

Sebaiknya, beliau menyokong jika bekas Presiden Amerika Syarikat, George W Bush atau bekas Perdana Menteri Britain, Tony Blair yang memerangi dan menghancurkan Iraq dihalau dari Malaysia.

“Hari ini aku berasa sedih apabila membaca berita bahawa Perdana Menteri negaraku yang katanya menjunjung hak asasi dan demokrasi menghalau Rainsy, tokoh pembangkang Kemboja yang singgah ke negara ini,” katanya dalam satu kenyataan pada Khamis.

Hassan berkata demikian ketika mengulas laporan bahawa Rainsy diusir dari negara ini selepas beliau dan rombongannya dihalang daripada mengadakan mesyuarat di ibu negara.

Menurut laporan akhbar Kemboja Khmer Times, Rainsy datang ke negara ini menggunakan pesawat peribadi dan pasport Perancis.

Langkah itu dipercayai bagi membolehkannya masuk tanpa penelitian pihak berkuasa Malaysia.

Mengulas lanjut Hassan berkata, pengusiran bekas ketua pembangkang itu turut mengingatkan beliau mengenai kejadian-kejadian yang pernah berlaku terhadap rakan-rakannya dan pemimpin pembangkang suatu ketika dulu termasuklah Datuk Seri Anwar Ibrahim.

Beliau berkata, sahabat-sahabatnya dan pemimpin pelajar Universiti Malaya pernah lari keluar negeri pada 1975 untuk menyelamatkan diri daripada ditahan di bawah Akta Keselamatan Dalam Negeri (ISA).

“Mereka terpaksa mencari perlindungan politik atau suaka politik di Eropah, di negara ‘kafir’ yang kenal erti kemanusiaan dan belas ihsan yang menjadi antara asas makna madani,” katanya.

Beliau memberitahu, Anwar sendiri pernah keluar masuk penjara kerana memperjuangkan keadilan dan reformasi untuk Malaysia selain diberi sokongan oleh masyarakat antarabangsa terhadap gerakan demokrasi di negara ini dalam usaha menentang kerajaan di bawah Perdana Menteri keempat, Tun Dr Mahathir Mohamad yang disifatkan sebagai ‘diktator’.

“Malaysia perlu ada suatu dasar luar negara yang progresif, dinamik dan aktif sesuai dengan amalan diplomasi antarabangsa yang berintegriti dan berwibawa,” katanya.


Situasi terkini kluster Covid-19 melibatkan jemaah umrah

Kementerian Kesihatan Malaysia (KKM) ingin memaklumkan bermula 25 November 2021 sehingga 11 Januari 2022, terdapat sebanyak 16 kluster melibatkan jemaah umrah yang pulang dari Arab Saudi.

Daripada 16 kluster tersebut, tujuh (7) kluster melibatkan kes indeks disahkan varian Omicron, enam (6) kluster melibatkan kes indeks Presumptive Omicron yang sedang menunggu keputusan Whole Genome Sequencing (WGS), dan tiga (3) kluster melibatkan kes indeks positif Covid-19 bukan varian Omicron.

Daripada jumlah kluster tersebut:

empat (4) kluster melibatkan kes-kes dari negeri Pahang;
tiga (3) kluster melibatkan kes-kes dari negeri Kelantan;
tiga (3) kluster melibatkan kes-kes dari negeri Kedah;
dua (2) kluster melibatkan kes-kes dari negeri Johor;
satu (1) kluster melibatkan kes-kes dari negeri Sabah;
satu (1) kluster melibatkan kes-kes dari Wilayah Persekutuan Labuan;
satu (1) kluster melibatkan kes-kes dari negeri Pahang dan Johor;
manakala satu (1) kluster lagi melibatkan kes-kes dari negeri Kedah, Selangor, dan Pulau Pinang.

Kluster Keratong 5 Saudi di Rompin Pahang merupakan kluster dengan jumlah kes yang paling tinggi iaitu 36 kes. Kes indeks bagi kluster ini adalah disahkan varian Omicron dengan dua (2) kes jangkitan import dan 34 kes kontak keluarga.

Kes-kes dalam kluster ini merupakan ahli keluarga dari negeri Pahang dan Johor dengan kadar positiviti sebanyak 81.8 peratus. Terdapat dua (2) lagi kluster yang melibatkan jemaah umrah dalam daerah yang sama iaitu Kluster Rumah Kedai Keratong 5 Saudi danKluster Keratong 2 Saudi.

Kluster Rumah Kedai Keratong 5 Saudi melibatkan 9 kes yang terdiri daripada satu (1) kes indeks presumptive Omicron yang merupakan kes jangkitan import dan lapan (8) kes kontak keluarga. Kadar positiviti adalah sebanyak 75 peratus.

Kluster Keratong 2 Saudi pula melibatkan 11 kes di mana dua (2) kes merupakan jangkitan import dan sembilan (9) kes adalah kontak keluarga dengan kadar positiviti kluster sebanyak 78.6 peratus. Walau bagaimanapun, kes indeks dari Kluster Keratong 2 Saudi ini bukanlah kes varian Omicron.

Perintah Kawalan Pergerakan Diperketatkan (PKPD) sedang dilaksanakan di Felda Keratong 5, Rompin, Pahang bermula 6 Januari 2022 hingga 19 Januari 2022 untuk mengekang penularan jangkitan Covid-19 kepada komuniti.

Bagi negeri Kelantan, Kluster Chiku 01 Saudi melibatkan 19 kes di mana tiga (3) kes indeks adalah disahkan varian Omicron dengan enam (6) kes jangkitan import manakala 13 kes adalah kontak keluarga. Kadar positiviti kluster ini adalah sebanyak 76.0 peratus.

Kluster Kampung Tok Panjang Saudi pula melibatkan 13 kes jangkitan import dan tiga (3) kes kontak keluarga. Kes indeks untuk kluster ini adalah kes Presumptive varian Omicron dengan kadar positiviti sebanyak 88.9 peratus.

Kluster Jalan 2 Saudi pula melibatkan enam (6) kes di mana satu (1) kes merupakan jangkitan import dan lima (5) kes merupakan kontak keluarga dengan kes indeks bukan varian Omicron serta kadar positiviti kluster sebanyak 66.7 peratus.

Selain daripada itu, Kluster Jalan OKK Awang Besar Saudi dari Wilayah Persekutuan Labuan melibatkan seramai 19 orang dengan 11 kes merupakan jangkitan import dan lapan (8) kes adalah kontak keluarga. Kes indeks merupakan kes Presumptive varian Omicron dengan kadar positiviti sebanyak 12.8 peratus.

Di Sabah pula, Kluster Millenium Saudi melibatkan 18 kes iaitu 13 kes jangkitan import dan lima (5) kes kontak keluarga. Kes indeks adalah kes Presumptive varian Omicron dengan kadar positiviti sebanyak 30.5 peratus.

Sebanyak 456 individu telah disaring dalam kluster jemaah umrah ini di mana terdapat 219 kes positif telah dikenalpasti seterusnya menjadikan kadar positiviti sebanyak 48 peratus.

Daripada 219 kes tersebut, kesemua kes merupakan kategori 1 dan 2, dan sehingga kini tiada kes yang menerima rawatan di Unit Rawatan Rapi (ICU), serta tiada kematian yang dilaporkan daripada kluster jemaah umrah ini.

Situasi peningkatan kes daripada kluster jemaah umrah yang dilaporkan ini dianggap serius dan membimbangkan kerana berlaku dalam tempoh masa yang singkat serta penularan daripada kes jangkitan import kepada keluarga berlaku dengan cepat.

Punca penularan kes-kes dari kluster ini adalah disebabkan oleh aktiviti semasa melaksanakan umrah yang tidak mematuhi SOP di mana pada masa tersebut tiada amalan penjarakan fizikal, tiada kewajiban pemakaian pelitup muka, serta melibatkan jemaah umrah yang datang dari seluruh pelusuk dunia.

Selain itu semasa dikuarantin di rumah selepas pulang dari mengerjakan umrah, terdapat aktiviti yang tidak mematuhi SOP seperti adanya aktiviti kunjung-mengunjung, menziarahi jemaah atau keluarga yang baru pulang dari tanah suci, serta lain-lain lagi.

Oleh itu, buat masa ini kerajaan telah menangguhkan sementara perlaksanaan ibadah umrah oleh rakyat Malaysia untuk memperkemaskan SOP dan memantau kes-kes di seluruh dunia, di Arab Saudi, dan di Malaysia agar penularan Covid-19 khasnya varian Omicron dapat diperlahankan bagi memastikan kapasiti fasiliti kesihatan tidak terjejas.

Adalah menjadi tangungjawab bagi semua pihak untuk sama- sama mematuhi SOP dan melindungi golongan rentan, khususnya orang tua yang uzur, golongan yang mempunyai penyakit kronik, kanak-kanak, serta golongan kurang daya tahan tubuh dengan tidak mendedahkan mereka dengan jangkitan virus SARS-CoV-2 ini.

Oleh itu, rakyat Malaysia digesa untuk sentiasa mematuhi SOP seperti ditetapkan oleh Majlis Keselamatan Negara (MKN) dan mengamalkan norma baharu serta melaksankan Test, Report, Isolate, Inform, and Seek (TRIIS).

Daftarkan diri dan ahli keluarga bagi mendapatkan dos penggalak vaksin Covid-19 bagi mencapai imuniti yang optimum, seterusnya mewujudkan persekitaran yang lebih selamat untuk semua lapisan masyarakat.

Tan Sri Dr Noor Hisham Abdullah
Ketua Pengarah Kesihatan Malaysia


Dua kali DUN Pekan Nanas gagal MCA menangi, sampai masa UMNO diberi peluang

MCA sudah dua kali diberikan peluang bertanding di kerusi Dewan Undangan Negeri (DUN) Pekan Nanas tetapi tewas dan kini sampai masanya UMNO pula diberikan bertanding disitu.

UMNO Bahagian Tanjung Piai menyatakan hasrat untuk bertanding di kerusi tradisi MCA tersebut dan tidak salah sekiranya pada Pilihan Raya Negeri (PRN) Johor kali ini mereka diberikan laluan untuk bertanding disitu, kata Ketuanya Senator Datuk Jefridin Atan.

“Memandangkan telah dua kali calon daripada parti komponen gagal mempertahankan DUN Pekan Nanas pada Pilihan Raya Ke-13 (PRU-13) dan PRU-14, wajarlah peluang diberikan kepada UMNO pada kali ini,” katanya dipetik laporan media hari ini.

Beliau mempertahankan gesaan tersebut tidak bermakna UMNO tamak untuk merampas kerusi tradisi rakan komponennya tetapi sewajarnya kali ini mereka diberikan peluang untuk melawan calon DAP disitu.

“Ini bukan soal tamak tetapi UMNO perlu diberikan kesempatan untuk membuktikan keupayaannya bagi mengambil alih kerusi DUN Pekan Nanas yang kini dikuasai oleh DAP,” katanya lagi.

Menurut beliau, dengan majoriti pengundi Melayu kira-kira 60 peratus di DUN Pekan Nanas, peluang seharusnya diberikan kepada situasi semasa dan tidak bergantung kepada kerusi tradisi semata-mata.

Jefridin juga menambah, memandangkan PRN Johor telah menarik minat parti-parti baru termasuk Parti Warisan yang menyatakan hasrat bertanding di kerusi itu, maka wajar perkara itu dipertimbang.

“Selain mempertahankan kerusi DUN Kukup, jentera pilihan raya BN juga perlu memberikan perhatian kepada kerusi DUN Pekan Nanas agar tidak terlepas lagi pada kali ini,” katanya.

Katanya, sekiranya seseorang itu dipilih menjadi calon, mereka bukan mewakili diri sendiri tetapi mewakili parti Barisan Nasional (BN) dan seharusnya usaha perlu dilakukan bagi memenangi kerusi yang ditandingi itu.


Undi 18: Kerajaan mahu beri kuasa besar kepada anak muda, kata PM

Keputusan kerajaan untuk memberi taruhan kepada Undi 18 bertujuan untuk memberi kuasa yang besar kepada anak muda dalam proses pembangunan negara, kata Perdana Menteri Datuk Seri Ismail Sabri Yaakob.

Beliau berkata pelaksanaan Undi 18 itu membuktikan keyakinan kerajaan kepada anak muda dalam menyertai proses pembangunan negara.

Ismail Sabri yang mengadakan perjumpaan dengan perwakilan Majlis Perundingan Pelajar Kebangsaan (MPPK) hari ini berkata beliau telah berkongsi pandangan serta pelan tindakan untuk penambahbaikan.

“Alhamdulillah, banyak input menarik yang telah saya terima hari ini terutama yang diutarakan oleh Presiden MPPK Amir Asyraf sendiri.

“Insya-Allah, kerajaan sentiasa terbuka untuk mendengar pandangan daripada anak muda,” katanya menerusi perkongsian di laman Facebook hari ini.

Ismail Sabri berkata MPPK, yang kini dianggotai 41 pemimpin pelajar mewakili 41 universiti di seluruh negara, bukanlah sekadar simbol kepada kesatuan pelajar institusi pengajian tinggi malah memainkan peranan penting dalam membuka ruang dan mewujudkan komunikasi dua hala antara pelajar dan kerajaan.

Beliau yang pernah menjadi Presiden Majlis Perwakilan Pelajar Universiti Malaya sesi 1982/1983 percaya akan ada antara anak muda yang ditemuinya hari ini menjadi pemimpin besar negara suatu hari nanti.

Sebelum ini, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar memaklumkan kerajaan memutuskan untuk melaksanakan Undi 18 dan pendaftaran pemilih secara automatik selewat-lewatnya pada 31 Dis tahun ini seperti yang diperintahkan oleh Mahkamah Tinggi Kuching.


Seloka Zahid pujuk hati gundah gulana

Presiden UMNO, Datuk Seri Ahmad Zahid Hamidi lebih banyak berseloka dan bermuhasabah sejak tersebarnya audio mirip suara beliau sedang berbual dengan Presiden PKR, Datuk Seri Anwar Ibrahim.

Ini dapat dilihat menerusi kiriman-kiriman beliau di dalam Facebook sejak beberapa hari lalu yang turut disertakan dengan gambar beliau sedang mengaminkan doa, dan bersolat.

Tulisannya pula lebih sederhana, tidak memfokuskan kepada isu politik, khususnya selepas beliau diasak bertalu-talu supaya melepaskan jawatan Presiden UMNO.

Menurut satu kajian yang disiarkan dalam British Journal of Health Psychology menulis mengenai emosi positif dapat membantu mengurangkan tekanan dan kegelisahan.

Pada jam 10.16 pagi semalam, Zahid memuat naik satu kiriman yang menganjurkan kepada perpaduan ummah serta bermaaf-maafan sebagaimana dilaporkan Agenda Daily.

Berserta kiriman itu Zahid memuat naik poster mengucapkan selamat menyambut Ramadan kepada umat Islam dengan gambar beliau sedang bersolat.

Dan, pada 8.03 malam tadi, Zahid sekali lagi memuat naik kiriman di dalam Facebook beliau. Kali ini dengan berseloka kisah perjuangan, pembohongan, resah dan gundah gulana.

Kata Zahid:

Biar pun berdentum di langit, walau lautan luas bergelora, jiwa ini tidak akan sesekali mengabaikan nasib rakyat dan negara.

Akan ku harungi dengan lafaz bismillahirrahmanirrahim tanpa gentar tanpa gundah demi amanah dan tanggungjawab.

Andai tangan diikat, lidahku masih bertutur kata, andai suara dikunci, hatiku terus berdoa demi sebuah kebenaran dan kejujuran.

Tidak perlu berasa resah dan gundah gulana kerana inilah erti suatu perjuangan pasti ada halilintar di setiap masa.

Walau kezaliman di depani, pembohongan datang dan pergi, naluri ini tetap berpegang kepada yang seharusnya dipertahankan.

Bukan kerana diri, tetapi demi institusi tunjang agama dan bangsa sejak lebih 70 tahun lalu agar terus berdiri memayungi rakyat dan negara.

Sejarah tertulis pada setiap kebenaran pasti ada kepalsuan yang menghalang. Natijah kebenaran jua akhirnya terserlah.

InsyaAllah masa akan menentukan. Cekalkan hati, kuatkan ketakwaan dan teruskan perjuangan. Kepada Allah S.W.T kita berserah.

Baru-baru ini, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Susulan itu, pemimpin UMNO pelbagai peringkat mendesak Zahid melepaskan jawatan kerana bimbang parti itu akan dibawa secara diam-diam untuk bekerjasama dengan PKR dan Pakatan Harapan pada Pilihan Raya Umum Ke-15 nanti.


PRU musim bencana: PN yakin rakyat keluar untuk undi protes

Perikatan Nasional (PN) menghormati hak Perdana Menteri membubarkan Parlimen setelah mendapat perkenan Yang di-Pertuan Agong, dan pada masa sama keputusan itu memberi peluang kepada rakyat untuk membuat keputusan tepat memilih kerajaan baharu.

Terdahulu, Datuk Seri Ismail Sabri Yaakob mengumumkan pembubaran Parlimen ke-14 mulai hari ini (10 Oktober 2022) setelah mendapat perkenan Al-Sultan Abdullah Ri’ayatuddin Al-Mustafa Billah Shah.

Mengulas pengumuman itu, Pengerusi PN Tan Sri Muhyiddin Yassin yakin rakyat ghairah untuk melaksanakan hak mereka menerusi kertas undi bagi memilih kerajaan yang mengambil berat masalah mereka.

“Dan, saya rasa Perikatan Nasional menawarkan kepada rakyat apa yang mereka kehendaki.

“Ini bermakna satu kesempatan untuk rakyat membuat perubahan besar supaya apabila selesai pilihan raya mereka akan memperoleh sebuah kerajaan yang beramanah, berintegriti dan bertanggungjawab.

“Bagi PN, isu amanah, integriti dan bertanggungjawab tidak boleh dikompromi,” katanya pada sidang media setelah mengadakan mesyuarat dengan PN Pahang di Temerloh, hari ini.

Muhyiddin yang juga Presiden Bersatu berkata PRU-15 diadakan ketika rakyat berdepan masalah dan pastinya rakyat akan mengambil kesempatan untuk memprotes tindakan mengadakan pilihan raya ketika musim hujan dan banjir.

“Kita berdoa supaya tidak ada satu keadaan musibah banjir yang teruk yang menyebabkan rakyat tidak boleh keluar mengundi… namun inilah realitinya yang harus dihadapi,” kata bekas Perdana Menteri itu.

Muhyiddin berkata walaupun sebelum ini PN turut membantah PRU diadakan ketika musim tengkujuh, namun menghormatinya apabila keputusan dibuat mengikut Perlembagaan.

“Bagi saya adalah penting untuk rakyat keluar mengundi bagi menyelamatkan negara daripada terus berhadapan dengan pelbagai masalah yang terganggu akibat ketidakstabilan politik, di mana masalah ekonomi juga akan bertambah rumit.

“Jadi ini pastinya akan menjadi perhatian utama Perikatan Nasional. Kami (PN) adalah parti yang prihatin rakyat… yang bergerak atas dasar prinsip integriti… dan juga akan melaksanakan apa yang kita fikirkan terbaik untuk rakyat… insya-Allah,” katanya.

Menjawab soalan, bekas Perdana Menteri itu menolak dakwaan bahawa parti lawan terutama UMNO, memiliki kubu kuat untuk menang dalam PRU ini.

“Daripada laporan yang saya terima… jika pun ada kubu kuat, BN menang pada PRU-14 lalu pun tidaklah besar. (Kini) dengan gabungan PAS dan Bersatu serta Gerakan, ianya suatu perkembangan baik kepada PN.

“Dengan gerak kerja yang dilakukan PN dan perkembangan di dalam UMNO serta BN sendiri, telah menunjukkan kedudukan kami (PN) semakin kukuh,” katanya.

Malah, Muhyiddin berkata daripada kajian sikap yang dijalankan menunjukkan rakyat termasuk orang muda tidak mendukung mereka yang tidak berintegriti.

“Lebih lagi kita tahu apakah isu dan masalah yang UMNO dan BN hadapi. Semuanya berkaitan integriti yang dikaitkan dengan subjek dan kes-kes mahkamah, dan rasuahnya.

“Yang itu tidak memberikan satu gambaran yang boleh mengukuhkan kedudukan UMNO. Jadi bagi kami (PN) bila ada pilihan raya tak kisah apa pun. Nak gempur kubu… dah kita tembus… dan kita yakin dengan gerak kerja yang kita atur dan susun… insya-Allah kita boleh mencapai kemenangan,” katanya.


Calon bebas bekas ahli DAP di Bagan Dalam lapor polis diugut penyokong PH

Calon Bebas bagi kerusi Dewan Undangan Negeri (DUN) Bagan Dalam M. Satees membuat laporan polis selepas mendakwa beliau dan ejennya menerima ugutan dan maki hamun calon dan penyokong Pakatan Harapan (PH) bagi DUN sama.

Beliau membuat laporan itu di Balai Polis Butterworth kerana bimbang ancaman terhadapnya selepas diugut oleh tujuh hingga lapan orang lelaki ketika dia dan ejennya sedang membuat pemeriksaan peti undi di Sekolah Kebangsaan Sungai Nyior kira-kira 2.45 petang, menurut laporan Bernama.

“Saya dan ejen dikepung, diugut, dimaki hamun semasa memeriksa peti undi dan juga di luar sekolah…ada seorang daripada mereka mencabar untuk bergaduh manakala seorang lagi mengugut saya dengan perkataan ‘kamu tunggu selepas esok’,” katanya ketika dihubungi hari ini.

Sementara itu, Ketua Polis Daerah Seberang Perai Utara ACP Mohd Asri Shafie ketika dihubungi Bernama mengesahkan menerima laporan kejadian tersebut dan siasatan sedang dijalankan.

Satees yang merupakan penyandang DUN Bagan Dalam keluar DAP selepas namanya digugurkan pada Pilihan Raya Negeri (PRN) kali ini bertanding sebagai calon Bebas menggunakan lambang pokok, berdepan persaingan empat penjuru melibatkan K. Kumaran (PH), K. Jayamaran (Perikatan Nasional) dan S. Rajasakanan dari Penang Front Party (PFP).


Keputusan dasar UMNO perlu dibawa ke Perhimpunan Agung, kata ROS

Sebarang keputusan dasar UMNO yang ingin diputuskan perlu dibawa ke Perhimpunan Agung terlebih dahulu dan Majlis Tertinggi (MT) tidak mempunyai kuasa untuk membuat keputusan muktamad, kata Jabatan Pendaftaran Pertubuhan Malaysia (ROS).

Majlis Tertinggi kini yang sudah tamat mandat pada 30 Jun lalu kini hanya berfungsi sebagai caretaker sehingga selesai pemilihan dan Mesyuarat Agung UMNO 2021 yang masih belum dijalankan, kata Ketua Pengarahnya, Jasri Kasim.

“Pada masa ini (kepemimpinan UMNO) seperti caretaker sahaja, hanya boleh buat pengurusan administrative atau pentadbiran biasa parti.

“Dari segi pelaksanaan (atau segala) keputusan dasar kena bawa ke perhimpunan agung dahulu kerana dia (kini) lebih kepada caretaker sahaja,” katanya dipetik dalam laporan Utusan Online.

Jasri juga berkata pihaknya sudah menerima surat dihantar UMNO semalam yang menjelaskan keputusan penangguhan pemilihan 18 bulan yang mana ROS berpandangan sebelum ini sebagai tidak sah.

Bagaimanapun, perkara tersebut masih dalam penelitian pihak ROS dan kandungan surat tersebut tidak boleh didedahkan kepada umum kerana memerlukan penilaian daripada sudut aspek perundangan.

“Saya sudah bercakap perkara ini kepada pihak UMNO bahawa isu ini straight forward sahaja, kita dah dengar penjelasan mereka dan akan teliti satu persatu,” katanya.

Namun, menurut Jasri pihak UMNO masih tidak memberi tarikh baharu pemilihan parti seperti yang diarahkan oleh ROS baru-baru ini.

“Mereka juga tidak mengemukakan lagi cadangan tarikh baru pemilihan parti dan Mesyuarat Agung UMNO 2021 yang akan diadakan,” katanya.

ROS pada Ahad lalu menyarankan UMNO mengadakan pemilihan parti selewat-lewatnya sebelum hujung tahun ini dan pelaksanaan pemilihan hanya dibenarkan ditangguhkan sebelum 31 Disember.

Jelasnya lagi, keputusan menangguhkan pemilihan parti itu tidak sah kerana penggal pemegang jawatan MT tamat sebelum keputusan itu dibuat.

ROS sebelum ini berkata tindakan Umno menangguhkan pemilihan parti itu tidak sah kerana penggal pemegang jawatan MT tamat sebelum keputusan itu dibuat.

Bagaimanapun perkara itu dinafikan Setiausaha Agung UMNO, Datuk Seri Ahmad Maslan yang mengatakan keputusan itu dibuat ketika ahli MT Umno masih memegang jawatan.


Nama anak saudara Dr Mahathir dipetik dalam perbicaraan rasuah Zahid

Saksi perbicaraan kes rasuah Presiden UMNO, Datuk Seri Ahmad Zahid Hamidi hari ini memetik nama anak saudara bekas Perdana Menteri (PM) Tun Dr Mahathir Mohamad dalam perbicaraan hari ini berhubung kes penyambungan kontrak Visa Luar Negara (VLN).

Saksi perbicaraan memberitahu Mahkamah Tinggi Shah Alam, anak saudaranya, Tan Sri Rahmat Abu Bakar menerima RM2.6 juta daripada Ultra Kirana Sdn Bhd (UKSB) semasa Dr Mahathir menjadi PM ketika pentadbiran kerajaan Pakatan Harapan (PH) sebelum ini.

Semasa sesi soal siasat daripada pasukan pembelaan, bekas Pengurus Tadbir UKSB David Tan Siong Sun, yang juga saksi ke-17 memberitahu mahkamah bahawa Dr Mahathir merupakan penerima secara tidak langsung wang bernilai RM2.6 juta bagi tujuan pembiayaan politik melalui anak saudaranya tersebut.

Tan mengesahkan catatan dibuatnya dalam lejar dimilikinya untuk tujuan merekodkan setiap pembayaran tunai yang dibuat UKSB kepada ahli politik, kakitangan kerajaan dan Ahmad Zahid sendiri ketika disoal balas oleh peguam bela Datuk Ahmad Zaidi Zainal.

Tan merujuk Rahmat sebagai “Kedahan” dalam lejarnya, yang ditunjukkan kepada mahkamah hari ini.

Transkrip soal balas dalam mahkamah yang dipetik daripada portal MalayMail seperti dibawah:

Ahmad Zaidi: Kita mulakan dengan nama Kedahan, siapa dia?

Tan: Dia Tan Sri Rahmat. Anak saudara kepada Tun Dr Mahathir.

Ahmad Zaidi: RM2.6 juta dibuat kepada Tan Sri Rahmat?

Tan: Ya, betul.

Ahmad Zaidi: Kenapa RM2.6 juta dibayar kepada Tan Sri Rahmat?

Tan: Untuk Dr Mahathir dan Bersatu. Saya percaya ia adalah untuk dana politik.

Dr Mahathir merupakanPengerusi Bersatu sejak penubuhan parti itu pada 2016 sehingga Februari 2020.

Mengikut fakta kes, UKSB memeterai beberapa perjanjian dengan kerajaan Malaysia dan Kementerian Dalam Negeri bagi perkhidmatan kemudahan sistem VLN dengan mengendalikan beberapa Pusat Setempat (OSC) di China mulai 2012.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.


Dua ADUN Bersatu perlu beri khidmat terbaik kepada rakyat Melaka: Faizal

“Jangan gaduh dengan siapa-siapa dan terus tunaikan tangggung jawab serta amanah sebagai Ahli Dewan Undangan Negeri (ADUN) yang telah dipilih.”

Demikian mesej yang disampaikan pucuk pimpinan Bersatu kepada dua Ahli Dewan Undangan Negeri (ADUN) parti itu, Dr. Mohd Aleef Yusof (Sungai Udang) dan Dr. Mohd. Yadzil Yaakub (Bemban), berhubung kedudukan mereka dalam Dewan Undangan Negeri (DUN) Melaka.

Timbalan presiden parti Datuk Seri Ahmad Faizal Azumu berkata agenda memperjuangkan hak dan kepentingan rakyat perlu menjadi fokus, selain menyokong polisi-polisi yang baik walaupun berada di luar kepimpinan kerajaan negeri.

“Tidak perlu bergaduh dengan sesiapa. Hari ini kerajaan Melaka telah ditubuhkan dan kita boleh beri kerjasama demi kepentingan rakyat, yang mana mereka ada tanggung jawab untuk bersuara,” kata Faizal lapor Bernama.

Faizah yang juga Menteri Belia dan Sukan, selepas menghadiri Program Derma Darah Perak-Foodbank bersama Kiwanis Jelapang hari ini.

Pada Jumaat, Setiausaha Agung Bersatu Datuk Seri Hamzah Zainudin berkata parti tersebut belum memberi apa-apa arahan kepada dua ADUN tersebut, berhubung kedudukan mereka dalam Dewan Undangan Negeri (DUN) Melaka.

Timbalan Pengerusi Barisan Nasional (BN) Datuk Seri Mohamad Hasan yang mengulas perkara itu berkata tidak ada keperluan untuk membawa bersama dua wakil rakyat PN dalam pembentukan kerajaan negeri Melaka.


‘Sokong BN macam sokong perompak’

Bekas Perdana Menteri Tan Sri Muhyiddin Yassin mengingatkan bangsa Johor jika mengundi memilih Barisan Nasional (BN) pada Pilihan Raya Negeri (PRN) 12 Mac depan, seolah-olah menyokong penjenayah terus melakukan rompakan.

Pada masa sama, beliau turut berharap lebih 65 peratus pemilih akan keluar membuang undi pada PRN itu bagi memastikan Perikatan Nasional (PN) mencapai kemenangan besar sekali gus membentuk kerajaan negeri yang terbaik dan menjadi contoh kepada negeri-negeri lain.

Sehubungan itu, Muhyiddin yang juga Pengerusi PN meminta anak muda berusia 18 tahun ke atas yang telah boleh mengundi pada PRN kali ini, memilih PN bagi menjamin masa depan yang lebih baik.

“Jadi saya harap rakan-rakan di sini, termasuk anak muda 18 tahun ke atas, jangan lupa untuk menyokong Perikatan Nasional.

“Pasal kalau sokong Barisan Nasional macam sokong perompak…

“Dua tiga hari lepas Datuk Najib (Datuk Seri Najib Razak) ada lalu di sini… nasib baik dia tak masuk rumah tuan-tuan… kalau masuk macam-macam boleh berlaku,” katanya.

Presiden Bersatu itu berkata demikian dalam ucapan ringkas di sebuah kedai makan di Pagoh malam tadi ketika bersama penduduk, khususnya anak muda, menyaksikan perlawanan Piala Sumbangsih, Johor Darul Ta’zim (JDT) menundukkan Kuala Lumpur City FC 3-0.

“Kita nak seberapa ramai yang boleh untuk keluar mengundi. Masa di Melaka (PRN) hanya 60 peratus. Jadi kalau di Johor, kalau hanya setakat 60 peratus, itu satu cabaran bagi kita.

“Kita nak sokongan ramai pengundi keluar. Maka mungkin kita boleh menang dengan lebih besar lagi. Soal Covid, kalau kita amalkan prosedur operasi standard (SOP) dan sebagainya, ini tak jadi masalah,” katanya.

Muhyiddin berkata sokongan padu itu bertujuan supaya PN dapat membentuk sebuah kerajaan yang akan menawarkan struktur terbaik kepada bangsa Johor pada masa depan.

“Ini bukan soal Pilihan Raya Kecil. Ini Pilihan Raya Negeri. Tak lama lagi Pilihan Raya Umum. Jadi bila PRN nak bentuk kerajaan negeri. Ini bukan main-main.

“Jadi tentu kita tidak hendak membentuk sebuah kerajaan negeri yang terpalit dengan banyak kes mahkamah… dengan rasuah, salah guna kuasa, bukan sedikit berbilion… yang dikatakan terbesar di dunia, dilakukan oleh Najib Razak, jumlahnya berpuluh-puluh bilion.

“Kes masih dibicarakan tak selesai tapi kes yang satu sudah dijatuhkan hukuman bersalah. Kes 42 juta masuk dalam akaun dia. Jadi ini bukan satu main-mainan. Takkan kita nak sokong kerajaan BN walaupun kita kenal lama.

“Hanya kerana kita ni ahli UMNO. Ya sebahagian di sini mungkin ahli UMNO. Tapi takkan ahli UMNO nak sokong orang yang telah melakukan kesalahan. Kerajaan yang sudah melakukan kezaliman, kesalahan,” katanya lagi.

Muhyiddin juga berkata PN akan melancarkan manifesto tidak lama lagi untuk menawarkan kepada bangsa Johor apa yang akan PN lakukan jika diberi peluang mentadbir Johor.


Pendirian LPPR tak bermaksud sekat siasatan terhadap Azam Baki: Abu Zahar

Siasatan dakwaan salah laku terhadap Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki masih terbuka untuk diteruskan oleh mana-mana agensi yang mempunyai kuasa, kata Pengerusi Lembaga Penasihat Pencegahan Rasuah (LPPR) Tan Sri Abu Zahar Ujang.

Beliau berkata LPPR tidak langsung berhasrat untuk menghalang siasatan lanjut terhadap Azam, malah ia digalakkan atas konsep kedaulatan undang-undang supaya nama baik dan integriti SPRM akan sentiasa berada di tahap tertinggi mengikut lunas undang-undang, menurut laporan Bernama.

“Seperti dinyatakan dalam kenyataan media bertulis pada 5 Jan 2022, siasatan berkaitan ‘alegasi salah laku’ Ketua Pesuruhjaya SPRM masih terbuka untuk diteruskan di atas pendapat dan seliaan Pejabat Peguam Negara.

“Pandangan dan cadangan LPPR pada 5 Jan 2022 tidak diniatkan mahupun dihasratkan untuk menghalang satu siasatan menyeluruh oleh mana-mana agensi kerajaan yang berkuasa dan bebas untuk melakukan siasatan rasmi berkaitan “alegasi salah laku” terhadap Ketua Pesuruhjaya SPRM.

“Walau apapun, saya sebagai Pengerusi LPPR sememangnya sedar dan tahu bahawa LPPR tidak mempunyai kuasa untuk melakukan siasatan sendiri berkaitan apa-apa salah laku jenayah terhadap mana-mana pegawai SPRM,” katanya dalam satu sidang media khas di sini hari ini.

Abu Zahar berkata LPPR cuma mempunyai kuasa untuk memberi pandangan dan cadangan tentang cara siasatan wajar dilakukan dalam keadaan-keadaan tertentu selari dengan peruntukan Seksyen 13(5)(a) Akta 694.

Beliau dalam pada itu menyerahkan kepada budi bicara mutlak kerajaan dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk menentukan kedudukannya sebagai Pengerusi LPPR sekiranya kenyataan dikeluarkan sebelum ini menjatuhkan nama baik SPRM.

“Sukacita saya menegaskan bahawa saya bersedia untuk mana-mana pihak atau organisasi menyiasat saya pada bila-bila masa,” katanya.

Sebelum ini tular di media sosial mengenai dakwaan Azam memiliki kepentingan dan pemilikan saham dalam beberapa syarikat dan pada 5 Jan lepas, Azam dalam sidang media menafikan tuduhan mempunyai kawalan ke atas banyak syarikat termasuk syarikat konglomerat, serta menyifatkannya sebagai tohmahan yang berniat jahat.

Azam berkata saham-saham itu dibeli melalui pasaran terbuka oleh adiknya yang menggunakan pembiayaannya dan saham-saham syarikat yang dibeli oleh adiknya itu juga tiada kaitan dengan siasatan oleh SPRM.

Dalam sidang media berasingan hari yang sama, Abu Zahar menyatakan LPPR, satu daripada lima badan pemantau bebas SPRM, mendapati tiada sebarang perlakuan jenayah atau percanggahan kepentingan membabitkan Azam dalam urus niaga saham pada 2015.

Mengenai kenyataan enam ahli LPPR, Abu Zahar juga berasa kesal terhadap kenyataan dikeluarkan mereka dan percaya tindakan itu dilakukan untuk menjauhkan diri daripada kandungan kenyataan media pada 5 Jan lepas.

“Saya percaya (kenyataan itu) adalah dilakukan atas dasar reaksi tidak popular daripada segolongan pihak dan masyarakat,” katanya.

Menurutnya, beliau dan enam ahli LPPR itu mempunyai perhubungan yang baik sejak dilantik menganggotai Ahli Jawatankuasa Penasihat SPRM mengikut Peruntukan Seksyen 13(5)(a) Akta 694.

Beliau berkata satu pertemuan tertutup antara ahli LPPR dijadualkan berlangsung hari ini di Pejabat Akademi SPRM di Jalan Duta, Kuala Lumpur pada 10 pagi bagi menyelesaikan beberapa isu.

“Tiba-tiba pada tarikh 8 Jan 2022, saya dapati kesemua enam ahli-ahli LPPR tersebut telah mengadakan mesyuarat antara mereka terlebih dahulu tanpa memberitahu saya, dan mereka telah mengeluarkan kenyataan media,” katanya.

Pada 8 Jan lepas, enam anggota LPPR memaklumkan bahawa kenyataan media yang dikeluarkan oleh Abu Zahar pada Rabu berhubung kontroversi melibatkan Azam itu, tidak menggambarkan pandangan sebenar mereka.

Dalam kenyataan yang ditandatangani bersama, mereka berkata kenyataan Abu Zahar dalam sidang media itu, termasuk kenyataan beliau bahawa tiada perbuatan jenayah dilakukan atau berlaku konflik kepentingan dalam kes itu, adalah pandangan peribadi pengerusi LPPR itu semata-mata.

Kenyataan itu ditandatangani oleh Tan Sri Ismail Omar; Datuk Seri Azman Ujang; Datuk Seri Akhbar Satar; Datuk Dr Hamzah Kassim; Datuk David Chua Kok Tee; dan Prof Datuk Dr Mohammad Agus Yusoff.

LPPR diwujudkan mengikut Seksyen 13 Akta Suruhanjaya Pencegahan Rasuah Malaysia 2009 (Akta 694). Ahli LPPR dilantik oleh Yang di-Pertuan Agong dalam kalangan mereka yang berintegriti dan telah memberikan perkhidmatan awam yang cemerlang atau mencapai keunggulan dalam profesion masing-masing.


Polis tembak mati lima anggota Abu Sayyaf di Sabah

Polis menembak mati lima anggota kumpulan pengganas Abu Sayyaf dalam operasi khas, yang dijalankan di kawasan setinggan di paya bakau berhampiran Taman Sri Arjuna, Beaufort pada jam 11.27 pagi semalam.

Pesuruhjaya Polis Sabah Datuk Hazani Ghazali berkata, salah seorang daripada suspek itu adalah ‘sub leader’ kumpulan pengganas tersebut dikenali sebagai Mabar Binda dan disenaraikan sebagai individu dikehendaki oleh Kerajaan Filipina.

Beliau berkata, tiga lagi suspek dikenali sebagai Abhirsham Samsula@Samseed, Jurakhdam Binda, Alsimar Sukarno, manakala seorang lagi masih belum dikenal pasti dianggarkan berusia antara 20-an hingga 40-an.

“Dengan tumpasnya lima anggota kumpulan ini, polis yakin telah berjaya melumpuhkan satu sel Abu Sayyaf yang bersembunyi di Sabah, dan yang telah melakukan ba’iah dengan kumpulan militan Daesh,” katanya pada sidang media Kota Kinabalu, hari ini.

Beliau berkata, polis percaya masih lagi ada saki baki dan tali barut pulan itu yang bersembunyi di Malaysia khususnya di Sabah dan kita sedang menyiasat perkara itu.

Hazani berkata, semua lima suspek yang ditembak mati itu adalah warga Filipina, dan dalam kejadian itu polis turut menemui serta merampas dua pucuk pistol jenis semi auto colt .45, 20 butir peluru hidup, dua kelongsong peluru dan tiga bilah parang.

Katanya ketika kejadian, polis telah mengetuk pintu rumah di kawasan setinggan itu, bagaimanapun salah seorang suspek yang membuka pintu telah melepaskan tembakan, dan suspek lain bersenjatakan pistol serta parang keluar menyerang anggota polis, sebelum ditembak mati.

Beliau berkata, Mabar bersama tiga suspek kejadian itu sebelum ini berjaya melarikan diri dalam serbuan pada 8 Mei lepas di kawasan sama, sebelum polis berjaya menahan lapan anggota kumpulan Abu Sayyaf bersama 29 warganegara Filipina, yang tidak mempunyai sebarang dokumen pengenalan diri.

“Salah seorang daripada lapan anggota Abu Sayyaf yang ditahan pada 8 Mei itu adalah abang kepada suspek (Mabar),…polis percaya mereka kembali ke kawasan paya bakau itu untuk mendapatkan bekalan makanan, selain menjadi tempat persembunyian kerana ia terlindung daripada kawasan orang ramai,” katanya.

Hazani percaya suspek terlibat telah berada di kawasan itu sejak November tahun lepas, dan beliau yakin terdapat orang yang bersimpati, yang memberi bantuan kepada mereka, justeru pihak polis sedang memantau serta menyiasat perkara tersebut.


Tunku Abdul Rahman dan Dr Mahathir juga keluar UMNO, kata Hamzah

Isu keluar parti tidak perlu dipolemikkan memandangkan pemimpin politik terdahulu juga sebelum ini pernah mengambil langkah yang sama, kata Datuk Seri Hamzah Zainudin.

Setiausaha Agung Bersatu itu menjelaskan tokoh utama UMNO sebelum ini seperti Presiden pertamanya, Tunku Abdul Rahman serta mantan Perdana Menteri Tun Dr Mahathir Mohamad juga meninggalkan parti tersebut dan ia tidak menjadi isu yang perlu dipertikaikan mana-mana pihak.

“Sama ada ahli parti keluar masuk, ia berlaku sejak dulu lagi.

“Almarhum Tunku Abdul Rahman sendiri pernah keluar parti, begitu juga Dr Mahathir,” katanya dipetik laporan BH.

Hamzah terdahulu menghadiri majlis sambutan Aidilfitri Polis Diraja Malaysia (PDRM) di Pusat Latihan Polis (PULAPOL) Kuala Lumpur, hari ini.

Jelasnya lagi, langkah keluar parti yang dibuatnya sebelum ini adalah demi kepentingan rakyat.

“Pada saya, apa sahaja yang sudah berlaku dalam tiga tahun lalu, iaitu selepas Pilihan Raya Umum (PRU) sudah pun terjadi. Ada yang berlaku dengan perancangan dan ada yang berlaku kerana strategi tertentu, tetapi semuanya untuk kepentingan rakyat.

“Saya sendiri tidak pernah keluarkan kenyataan untuk membabitkan sesiapa, yang penting adalah supaya kerajaan ketika ini adalah kerajaan stabil yang mampu memastikan agenda kerajaan dilakukan dengan terbaik, juga supaya rakyat tidak hidup kegelisahan dalam keadaan kepemimpinan yang terumbang ambing,” ujarnya lagi.

Terdahulu, Ahli Majlis Tertinggi UMNO, Datuk Seri Md Alwi Che Ahmad menganggap mereka yang meninggalkan parti itu suatu ketika dahulu mempunyai alasan dan sebab tersendiri.

Berikutan itu, tegas Md Alwi, UMNO tidak boleh berdendam terhadap mereka yang pernah keluar parti, sebaliknya perlu bersikap terbuka dan memaafkan kekhilafan individu terbabit.

Hamzah berkata, kepentingan rakyat menjadi tunjang utama dalam tindakan yang dilakukan oleh ahli dan pemimpin parti politik.

“Agenda utama adalah untuk kepentingan rakyat dan bukannya individu.

“Sama ada guna kaedah kepartian, yang penting adalah apabila lakukan sesuatu dan harus dilakukan, ia perlu dilaksana dengan terbaik serta niat yang baik. Tidak timbul kehendak sendiri, sebaliknya (demi) kemaslahatan yang lebih besar,” katanya.


Sidang Dewan Rakyat dipinda pada 13 September selepas PM jalani kuarantin

Tarikh persidangan Dewan Rakyat Mesyuarat Pertama Penggal Keempat Parlimen Ke-15 yang sepatutnya dijadualkan berlangsung pada 6 September ini dipinda ke 13 September depan.

Pindaan tersebut dimaklumkan dalam sepucuk surat yang dihantar Pejabat Setiausaha Dewan Rakyat kepada Ahli-ahli Parlimen bertarikh 30 Ogos 2021 ditandatangani Setiausaha Dewan, Dr Nizam Mydin Bacha Mydin.

Sidang tersebut akan berakhir sehingga 12 Oktober.

Sidang kali ini merupakan yang kali pertama sejak Perdana Menteri Datuk Seri Ismail Sabri Yaakob mengangkat sumpah pada 21 Ogos lalu bagi menggantikan Tan Sri Muhyiddin yang meletak jawatan.

Semalam, Ismail Sabri tidak menghadiri istiadat mengangkat sumpah simpah rahsia Menteri dan Timbalan Menteri kerana sedang menjalani kuarantin kendiri menjadi kontak rapat kepada kes positif Covid-19.

Pejabat Perdana Menteri dalam satu kenyataan mengesahkan Ismail Sabri tidak dapat menghadiri majlis angkat sumpah jemaah Kabinetnya yang berlangsung di Istana Negara.

Selain itu, Ismail Sabri Yaakob juga akan menguji keabsahkan kedudukannya di Dewan Rakyat dalam undi percaya nanti bagi menjunjung titah Yang di-Pertuan Agong.

Sekurang-kurangnya 111 sokongan MP diperlukan bagi mendapat majoriti mudah yang diperlukannya, jika kurang daripada jumlah tersebut ia bermakna Ismail Sabri gagal memperoleh majoriti mudah.


Exco kerajaan BN-PH Melaka angkat sumpah Rabu

Semua ahli Exco kerajaan UMNO-Pakatan Harapan (UMNO-PH) Melaka, yang turut melibatkan DAP, akan mengangkat sumpah jawatan di hadapan Yang di-Pertua Negeri, Tun Mohd Ali Rustam, pada Rabu ini (5 April 2023).

Ketua Menteri, Datuk Seri Ab Rauf Yusoh, berkata istiadat berkenaan akan diadakan sejurus kepulangan Mohd Ali, dari luar negara, esok.

Beliau berkata, senarai nama calon Exco negeri sudah dipersetujui oleh Timbalan Perdana Menteri yang juga Presiden UMNO, Datuk Seri Ahmad Zahid Hamidi semalam dan akan dipersembahkan kepada Mohd Ali sebelum mengumumkannya.

“Senarai Exco sudah lengkap dan istiadat mengangkat sumpah akan diadakan sebelum keberangkatan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah ke Melaka pada sebelah petang Rabu ini,” katanya menurut BH.

Beliau ditemui selepas melakukan imbasan perakam waktu pada hari pertama memasuki Pejabat Ketua Menteri Melaka, di aras empat Seri Negeri di sini, hari ini.

Semalam, Zahid dilaporkan berkata, pembentukan Exco Melaka harus menggambarkan komposisi parti yang membentuk kerajaan PH-Barisan Nasional (BN) di peringkat Persekutuan selain beberapa jawatan Timbalan Exco akan diwujudkan semula.

Ab Rauf yang juga Pengerusi Badan Perhubungan UMNO negeri berkata, komposisi portfolio Exco antara Ahli Dewan Undangan Negeri (ADUN) Barisan Nasional (BN) dan Pakatan Harapan (PH) diyakini mampu mengimbangi pentadbiran kerajaan negeri.

“Seperti yang saya katakan sebelum ini, semua portfolio cantik dan menarik, komposisinya nanti saya akan beritahu (senarai baharu), kalau beritahu sekarang tak seronok.

“Barisan baharu ini adalah untuk mengimbangi pentadbiran kerajaan negeri dan mengambil pendekatan apa yang sedang dilaksanakan di peringkat Persekutuan,” katanya.

Sementara itu, Ab Rauf yang juga ADUN Tanjung Bidara berkata, fokus utamanya ketika ini adalah meneruskan agenda pembangunan negeri bagi memastikan kesinambungan kesejahteraan rakyat di bawah kerajaan perpaduan dapat diteruskan.

“Pastinya semua agenda yang dirancang dahulu akan diteruskan dan akan dilihat serta dikaji bagi penambahbaikan untuk kemakmuran dan kesejahteraan negeri serta rakyat Melaka khususnya.

“Jadi, pelan pembangunan Melaka juga akan saya lihat bagaimana penjanaan pembangunan dapat memberi faedah dan sudah pasti gandingan barisan pengurusan kerajaan negeri yang sedia ada akan dapat bersama-sama saya untuk memajukan negeri ini,” katanya.


PRU-15: Matlamat Shahidan Kassim tamatkan penguasaan BN di Perlis

Veteran UMNO yang kini bertanding atas tiket Perikatan Nasional, Datuk Seri Shahidan Kassim tidak mempunyai masalah dengan PAS mengambil alih sekiranya parti itu menang pada Pilihan Raya Umum Ke-15 (PRU-15).

Selepas diketepikan daripada barisan calon UMNO dan dipecat daripada parti itu, Shahidan mempertahankan kerusi Parlimen Arau yang disandangnya selama empat penggal atas tiket PAS di bawah Perikatan Nasional (PN).

“Tiada masalah (dalam PAS mentadbir Perlis), PAS adalah Bumiputera Islam,” katanya menurut The Malaysian Insight.

Penyandang Ahli Parlimen Arau itu percaya UMNO menggugurkannya sebagai calon kerana kepercayaannya dalam menyatukan masyarakat Islam di Malaysia yang berbilang kaum, atau apa yang disebut sebagai perpaduan ummah.

Beliau berkata keputusan UMNO itu tidak secocok dengan sentimen sebenar pengundi dan akar umbi.

“Saya setuju, (dan) PAS bersetuju dengan perpaduan ummah. Hanya pemimpin UMNO yang tidak bersetuju, tetapi rakyat bersetuju. Akar umbi UMNO menyokong perpaduan ummah,” kata Shahidan.

Ketika diminta mengulas laporan pemuda berbaju hitam yang memaparkan gambarnya, Shahidan berkata ini membuktikan beliau sentiasa menjadi sokongan pemuda, bukannya UMNO.

“Saya tidak perlu bercakap (mengenai sokongan), ini semua orang muda. Setelah sekian lama, mereka masih tidak mengenali UMNO, mereka hanya mengenali Shahidan.

“Selama lebih empat tahun, mereka (UMNO) tidak pernah membantu saya,” kata Shahidan lagi.

Matlamatnya pada PRU-15 adalah untuk menamatkan penguasaan Barisan Nasional (BN) di Perlis, dan agar negeri itu mengikut jejak langkah Kedah, Kelantan dan Terengganu untuk dikuasai oleh PAS.

“Insya-Allah, kita doakan Perikatan Nasional berjaya memerintah negara ini, tetapi yang penting Perikatan Nasional akan menawan Perlis. Satu undi untuk Perikatan Nasional adalah satu undi untuk perpaduan ummah,” kata Shahidan.

Bagi PAS dan Perikatan Nasional, mereka melihat pengaruh Shahidan dalam politik Perlis sebagai faktor penentu yang akan menjamin kemenangan negeri.

“Saya lihat dia mempunyai ramai pengikut yang setia kepadanya. Anak-anak muda ini menunjukkan bahawa dia mempunyai ramai penyokong. Dia menang kerana sokongan akar umbinya yang hebat,” kata Mursyidul Am PAS Datuk Hashim Jasin.

Perikatan Nasional perlu memenangi sekurang-kurangnya lapan kerusi untuk membentuk kerajaan negeri, dan mereka yakin enam kerusi, dengan dua lagi bergantung kepada pengaruh Shahidan.

“Daripada sembilan (itu) kita bertanding, jika kita boleh mencapai enam kemenangan, jika Bersatu menang beberapa, kita boleh membentuk kerajaan negeri bersama-sama.

“Kita kalah di DUN Simpang Empat pada PRU-14, tetapi kali ini orang Shahidan akan bantu kita menang. Di kawasan Kangar dan Padang Besar, saya percaya kita boleh menang beberapa lagi kerusi DUN.

“Tidak mustahil untuk membentuk kerajaan selepas itu,” katanya.


PRN Johor: Jangka hayat BN di garisan penamat, kata Khairil

Jangka hayat politik Barisan Nasional (BN) kini sudah berada di garisan penamat, menjelang Pilihan Raya Negeri (PRN) Johor, Sabtu ini, kata Ketua Penerangan PAS Pusat, Senator Khairil Nizam Khirudin.

Menurutnya rakyat Malaysia, khususnya bangsa Johor yang akan berdepan PRN 12 Mac ini, sudah matang dan celik dalam politik.

“Mereka telah merasai kepimpinan BN, Pakatan Harapan (PH) dan Perikatan Nasional (PN) mentadbir negeri Johor.

“Ternyata PH telah menjadikan 22 bulan di era mereka itu sebagai mimpi ngeri yang tidak ingin diulangi lagi oleh rakyat Malaysia. Malaysia seperti telah hilang identiti dan tercalar imejnya angkara ‘kehebatan’ Kerajaan PH.

“UMNO pula, sedihnya mereka telah tergelincir daripada landasan agenda besar penyatuan ummah yang kita gagaskan bersama dalam Muafakat Nasional.

“Mereka rakus dan tamak dengan kuasa politik serta gelojoh ingin menggunakan pengaruh kuasa politik sebagai ‘exit plan’ kepada perbicaraan kes pemimpin-pemimpin mereka. Mereka sebenarnya telah hilang kepercayaan kepada institusi kehakiman negara,” katanya dalam satu kenyataan.

Sehubungan itu, Khairil mengajak bangsa Johor membuat pilihan terbaik memilih parti yang mempunyai integriti tinggi, cekap dan terbukti prihatin kepada keperluan rakyat.

“Saya rayu kepada semua pengundi Bangsa Johor untuk keluar menunaikan tanggungjawab anda. Keluarlah mengundi, baliklah mengundi pada Sabtu ini, kita tamatkan riwayat parti-parti yang telah menggunakan rakyat untuk kepentingan mereka sendiri. Kita pilih yang berintegriti, cekap dan prihatin,” katanya.

Mengulas lanjut beliau berkata Pengerusi PN memang berdosa kepada UMNO dan disebabkan itu pemimpin UMNO beria-ia berkomplot menjatuhkan beliau daripada jawatan Perdana Menteri.

“Apakah beliau dikira berdosa kerana meluluskan Pakej-pakej membantu rakyat menghadapi wabak Covid-19 sebanyak RM850 bilion melalui PRIHATIN sehingga PEMERKASA+?

“Apakah beliau dikira berdosa kerana menghapuskan RM8.3 bilion hutang-hutang Peneroka Felda? Apakah beliau dikira berdosa kerana menyediakan peluang pekerjaan sebanyak 400,000 ketika pandemik melalui Majlis Pekerjaan Negara?

“Jawapannya, tidak! (sebaliknya) beliau berdosa kepada UMNO adalah kerana tidak mahu campur dalam urusan perbicaraan kes mahkamah pemimpin-pemimpin UMNO,” katanya.

Menurutnya sambutan bangsa Johor terhadap PN semakin meningkat malah protes rakyat menolak BN/UMNO dan PH kini amat meriah.

“Sambutan memang luar biasa dan lain macam auranya. Ini juga adalah isyarat awal daripada rakyat bahawa jangka hayat politik BN kini sudah berada di garisan penamatnya,” katanya.


PN pastikan calon tiada rekod jenayah, kes mahkamah, isu LHDN

Perikatan Nasional (PN) hanya akan meletakkan calon yang benar-benar berwibawa dan tidak mempunyai rekod jenayah, kes mahkamah atau isu dengan Lembaga Hasil Dalam Negeri (LHDN), bagi menghadapi Pilihan Raya Negeri (PRN) Johor Mac depan.

Untuk itu, PN akan melakukan proses pemilihan semua 56 calonnya dengan tapisan ketat sebelum disenaraikan, kata Setiausaha Agung PN, Datuk Seri Hamzah Zainudin,

“Kita akan pastikan calon-calon daripada semua parti komponen diteliti semua rekod mereka. Selepas itu baru kita umum secepat mungkin, mungkin minggu depan.

“Pembahagian kerusi akan dilakukan selepas kita mendapat kepastian (jawapan) daripada agensi-agensi berkaitan,” katanya dipetik daripada laporan Utusan, selepas beliau merasmikan Program Kotak Prihatin Kepada Pertubuhan Pemandu Teksi Johor Bahru di Dewan Pusat Produktiviti Malaysia (MPC), di Johor Bahru, hari ini.

Mengulas mengenai pembahagian kerusi PN, Pengarah PRN PN Johor itu berkata, proses tersebut masih belum dimuktamadkan kerana terdapat pertukaran kerusi pada saat akhir.

Ditanya mengenai dakwaan bahawa PAS tidak berpuas hati dengan 15 kerusi yang diberikan pada PRN Johor, Hamzah yang juga Setiausaha Agung Bersatu menegaskan bahawa ia hanya khabar angin.

Sementara itu, Hamzah berkeyakinan tinggi PN mampu mengulangi kejayaan yang dilakar pada PRN Sabah, September 2020 dengan rakyat Johor akan memainkan peranan penting membantu PN kembali bangkit memimpin negeri ini.

“Rakyat akan bersama kita untuk membuktikan bahawa kita adalah yang lebih baik bagi mencapai kemenangan yang besar pada PRN Johor ini sekali gus mengulangi kejayaan PRN Sabah.

“Saya lihat sambutan hari ini cukup luar biasa, jika UMNO tak takut saya tak tahulah. Isu siapa punca Dewan Undangan Negeri (DUN) Johor bukan lagi isu penting kerana sudah dibubarkan. Yang penting adalah untuk pastikan kuasa itu akan kembali kepada PN,” katanya.

Katanya, sudah sampai masa untuk PN membuktikan sebagai pasukan yang selama ini tunduk dan diam untuk bangkit memberi tentangan habis habis-habisan.

Katanya, ada sesetengah pihak hanya pandai mengata PN dan parti komponen tetapi tidak sedar bahawa mereka yang mendatangkan masalah di Johor.

“Saya tahu kita akan capai kemenangan, kita akan buktikan kepada mereka yang angkuh, sombong dan tamak kuasa bahawa rakyat tidak mahu lihat mereka sebaliknya mahu kumpulan yang prihatin seperti PN.

“PN di bawah Tan Sri Muhyiddin Yassin sentiasa beranggapan seluruh rakyat harus dibantu dan keprihatinan ini telah dibuktikan beliau semasa menjadi Perdana Menteri dahulu. Kalau rakyat mahu pemimpin yang memberi bantuan dan prihatin, berilah kemenangan yang besar buat PN.

“Ini adalah jihad rakyat demi membantu perjuangan parti,” jelasnya.


PRN Johor: Muhyiddin beri bayangan manifesto realistik PN

Pengerusi Perikatan Nasional (PN) Tan Sri Muhyiddin Yassin menjelaskan manifesto Pilihan Raya Negeri (PRN) Johor yang akan ditawarkan kepada rakyat negeri itu adalah sesuatu yang realistik, tidak seperti Pakatan Harapan (PH) pada PRU-14 lalu.

Beliau memberi bayangan beberapa tawaran di dalam manifesto PN untuk PRN Johor, antaranya masalah generasi kedua Felda, isu ekonomi, peluang pekerjaan, inflasi, kos sara hidup, kenaikan harga barangan, serta pendidikan.

Malah katanya, jika PN memerintah setelah PRN itu siapa pun yang menjadi Menteri Besar tidak penting, sebaliknya pakar-pakar ekonomi akan disediakan untuk membantu meningkatkan ekonomi Johor.

“Kami kalau dah terbentuk kerajaan, janji yang kita buat, kita akan laksana dan kita akan tunaikan. Macam contoh… isu penting soal generasi kedua Felda yang tak ada rumah. Tak cukup…

“Saya tahu di kawasan saya pun saya dah bina beberapa rumah… skim generasi kedua tapi bukan saja di negeri Johor tapi tempat-tempat lain bermasalah.

“Jadi untuk Johor insya-Allah bila diberikan peluang untuk mentadbir Johor antara perkara yang kita akan laksanakan secara lebih luas ialah menyediakan peluang perumahan generasi kedua untuk anak-anak peneroka Felda di seluruh negeri Johor,” katanya pada ceramah di Pentas PN DUN Bukit Kepong, Tangkak, malam tadi.

Muhyiddin yang juga bekas Perdana Menteri turut memberi jaminan untuk menyediakan peluang pekerjaan, khususnya bagi penduduk Johor yang kini terkesan akibat pandemik Covid-19.

“Soal ekonomi,sekarang terkesan kerana masalah pandemik… kita tak boleh bekerja… tak ada pekerjaan.. di Johor tinggi. Itu satu perkara yang PN akan berikan keutamaan. Macam mana cara kita nak mewujudkan lebih banyak peluang-peluang pekerjaan.

“Kita nak sediakan peluang-peluang pekerjaan… macam mana cara saya tahu macam mana mewujudkan peluang kerja. Waktu saya jadi Perdana Menteri, kita janji nak wujudkan lebih 500,000 peluang pekerjaan.

“Sewaktu saya meninggalkan kerajaan, hari itu sudah hampir 400,000 peluang kerja tercapai. Kita wujudkan peluang pekerjaan di waktu itu. Saya tak tahu sama ada diteruskan lagi atau tidak.

Muhyiddin berkata PN akan meneliti secara lengkap tawaran baharu yang realistik dan akan dikemukakan kepada rakyat Johor pada PRN negeri 12 Mac depan.

“Masa zaman saya jadi Perdana Menteri kita telah menyediakan peruntukan RM850 bilion dalam lapan pakej rangsangan yang saya kira berjuta-juta rakyat Malaysia tak kira apa kaum dan keturunan dapat.

“Dapat bantuan prihatin, bantuan bakul, bantuan macam-macam sampai hari ni masih berterusan. Kerana apa? Saya sedar bahawa masalah rakyat agak susah, tak ada barang nak makan, pendapatan dah merosot, tak ada apa.

“Jadi langkah yang saya buat waktu saya jadi Perdana Menteri ialah untuk menguruskan hal sebegini dikatakan kerajaan kita kerajaan yang prihatin. Dengan masalah rakyat jelata. Itu yang kita lakukan.

“Dan kita bagi jaminan. Menang… insya-Allah kita akan cari jalan supaya wujud satu pentadbiran kerajaan yang sentiasa prihatin tentang masalah rakyat,” katanya.


Kalah teruk PRN, Hamzah bidas UMNO-BN sedang alami ‘sindrom penafian’

Selepas prestasi teruk semasa Pilihan Raya Negeri (PRN) lalu, nampaknya UMNO-Barisan Nasional (BN) masih berdepan ‘sindrom penafian’, kata Datuk Seri Hamzah Zainudin.

Setiausaha Agung Perikatan Nasional (PN) itu berkata UMNO-BN masih tidak sedar diri untuk menerima hakikat rakyat menolak mereka yang berkahwin politik dengan Pakatan Harapan (PH) dan DAP dalam kerajaan campuran sehingga ditolak rakyat semasa PRN lalu.

“BN boleh sahaja kata PN sebagai syok sendiri, namun sebenarnya mereka yang alami ‘denial syndrome’ (sindrom penafian).

“Masa PRN pun mereka (BN) kata kita (PN) syok sendiri. Kita tak ambil kisah, itu bualan mereka.

“Tak apalah jika BN mahu percaya begitu, tetapi hakikatnya merekalah yang syok sendiri,” katanya dipetik laporan BH.

Jelasnya, keputusan semasa PRN 12 Ogos lalu sudah memberi isyarat jelas berlaku pola perubahan pengundian orang Melayu yang memihak PN.

Hamzah terdahulu mengiringi calon PN bagi kerusi Parlimen Pulai, Zulkifli Jaafar.

Hadir sama, Ahli Majlis Pimpinan Tertinggi Bersatu, Datuk Seri Saifuddin Abdullah.

Rabu lalu, Ahli Majlis Kerja Tertinggi (MKT) UMNO, Datuk Nur Jazlan Mohamed, dilaporkan berkata dakwaan gelombang PN bakal melanda Johor di PRK Parlimen Pulai dan DUN Simpang Jeram, bagai bermimpi di siang hari.

Nur Jazlan dilaporkan berkata PN tiada kekuatan di negeri ini.

Katanya, kekuatan PN di Johor hanya berkisar di bahagian Utara Johor iaitu Pagoh menerusi Ahli Parlimennya, Tan Sri Muhyiddin Yassin dan Parlimen Mersing.


Saksi dedah perbualan WhatsApp Syed Saddiq berhubung wang hilang

Mahkamah Tinggi Kuala Lumpur diberitahu Syed Saddiq Syed Abdul Rahman telah berbincang dengan ahli kumpulan nilai tambah WhatsApp mengenai kenyataan yang perlu dikeluarkan kepada media berkaitan kehilangan RM250,000 di kediamannya bagi menutup mulut masyarakat.

Pegawai Penyiasat Suruhanjaya Pencegahan Rasuah Malaysia Muhammad Taufik Awaludin berkata perbincangan kumpulan WhatsApp tersebut diperoleh daripada laporan forensik yang diambil dalam telefon bimbit Rafiq Hakim Razali iaitu Penolong Bendahari Angkatan Bersatu Anak Muda (Armada) Bersatu ketika itu, menurut laporan Bernama.

“Dalam kumpulan WhatsApp itu juga, YB Syed Saddiq ada membincangkan mengenai naratif bagaimana alasan yang perlu dikeluarkan kepada pihak media mengenai kehilangan wang tersebut.

“Perbincangan itu mengenai kenyataan media yang perlu dikeluarkan bagi menutup mulut masyarakat. Di akhir perbincangan dalam kumpulan WhatsApp itu, YB Syed Saddiq tidak bersetuju dengan cadangan ahli kumpulan dan memutuskan untuk mengeluarkan kenyataan bahawa sumber wang tersebut adalah daripada ibu, ayah dan beliau sendiri,” katanya.

Beliau berkata demikian semasa pemeriksaan semula oleh Timbalan Pendakwa Raya Datuk Wan Shaharuddin Wan Ladin dan Muhammad Asyraf Mohamed Tahir pada hari pertama perbicaraan kes Ahli Parlimen Muar itu yang berdepan empat pertuduhan berkaitan pecah amanah serta pengubahan wang haram.

Saksi pertama pendakwaan itu juga tidak bersetuju dengan peguam Gobind Singh Deo, yang mewakili Syed Saddiq, bahawa wang itu adalah daripada ibu dan bapa Syed Saddiq untuk mengubah suai rumah.

Wan Shaharuddin: Mengapa anda tidak bersetuju?

Muhammad Taufik: Saya tidak bersetuju kerana dalam laporan forensik itu juga terdapat perbincangan dalam kumpulan WhatsApp bahawa wang tersebut adalah daripada dana budi bicara yang dahulu pernah dimohon oleh YB Syed Saddiq.

Selepas itu, YB Syed Saddiq berbincang mengenai kenyataan media yang perlu dikeluarkan dan YB Syed Saddiq memilih untuk membuat laporan polis serta mengeluarkan kenyataan media berhubung perkara itu.

Wan Shaharuddin: Siasatan anda tentang kehilangan duit di rumah YB Syed Saddiq, ada tak kaitan dengan pertuduhan pengeluaran wang RM1 juta?

Muhammad Taufik: Ada.

Muhammad Asyraf kemudian meminta saksi itu menjelaskan kenyataannya bahawa kehilangan wang RM250,000 mempunyai kaitan dengan pertuduhan yang dihadapi Syed Saddiq.

Muhammad Taufik menjawab “Kaitannya adalah tanpa siasatan melibatkan keterangan beberapa saksi, tidak akan jumpa petunjuk bagi pertuduhan lain, oleh itu pertuduhan yang dihadapi YB Syed Saddiq dapat disiasat.”

Dirujuk kepada laporan polis yang dibuat oleh Syed Saddiq, saksi itu berkata laporan tersebut menyatakan bahawa pada 7.51 petang 29 Mac 2020, sejumlah wang tunai iaitu kira-kira RM250,000 dalam peti besi di kediaman Syed Saddiq telah dicuri.

“Tiada sebarang kesan umpil manakala keadaan rumahnya kemas dan telah menetapkan kod rahsia pada peti besi itu dan hanya orang tertentu sahaja mengetahui kod tersebut,” katanya.

Menurut Muhammad Taufik, ibu dan bapa Syed Saddiq juga telah membuat laporan polis berhubung kehilangan wang tersebut.

Syed Saddiq didakwa bersubahat dengan Rafiq, yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan di hadapan Pesuruhjaya Kehakiman Datuk Azhar Abdul Hamid bersambung.


UMNO heret RoS ke mahkamah jika tak luluskan pindaan perlembagaan

UMNO mempunyai pilihan undang-undang jika Jabatan Pendaftaran Pertubuhan (RoS) menolak permohonannya untuk meminda perlembagaan parti bagi menangguhkan pemilihan parti selepas Pilihan Raya Umum (PRU), kata dua ahli Majlis Tertinggi (MT) parti.

Datuk Puad Zarkashi berkata beliau akan mencadangkan parti itu mendapatkan semakan kehakiman jika pengawal selia persatuan menolak permohonan UMNO, lapor The Star hari ini.

“Saya akan mencadangkan kepada Ibu Pejabat UMNO untuk memohon semakan kehakiman selepas RoS menghantar surat penolakan secara hitam putih kepada UMNO,” katanya dipetik berkata.

Speaker DUN Johor menambah bahawa terdapat kes duluan mahkamah yang memihak kepada UMNO, sambil memetik kes parti MUDA, yang menyaman RoS kerana berulang kali menolak permohonan pendaftarannya dan menang.

“Tetapi saya percaya RoS akan memainkan taktik penangguhan untuk mengelakkan semakan kehakiman,” kata Puad.

Seorang lagi, ahli MT UMNO, Datuk Mohd Razlan Muhammad Rafii senada dengan Puad.

“Jika RoS tidak membuat keputusan dan jika keputusan itu tidak memihak kepada UMNO, kami mempunyai jalan lain untuk membawa perkara ini ke peringkat seterusnya. Kami mungkin membawa RoS ke mahkamah,” katanya menurut laporan itu.

Razlan dilaporkan berkata pengawal selia pertubuhan itu menangguhkan permohonan UMNO, kerana agensi berkenaan berada di bawah bidang kuasa Kementerian Dalam Negeri, yang menterinya ialah Datuk Seri Hamzah Zainudin daripada Parti Pribumi Bersatu Malaysia (Bersatu).

“Saya tidak akan menolaknya kerana kita telah melihat keputusan yang dibuat oleh RoS yang berakhir di mahkamah seperti MUDA, di mana mereka menang dan RoS terpaksa akur dengan keputusan mahkamah,” katanya.

Sebelum ini, Perdana Menteri Datuk Seri Ismail Sabri Yaakob, yang juga Naib Presiden UMNO berkata pihaknya berharap untuk mendengar keputusan RoS sebelum tempoh 60 hari berakhir pada 16 Julai.

Untuk rekod, RoS mengambil masa lebih setahun untuk memberikan kelulusan kepada MCA meminda perlembagaannya.

MCA menyerahkan kertas kerjanya pada Disember 2019. Pindaan perlembagaannya hanya diluluskan RoS pada Mac tahun ini.

Pada Jun tahun lalu, UMNO dibenarkan menangguhkan pengundiannya selama 18 bulan sehingga 29 Disember tahun ini susulan pandemik Covid-19.

Sementara, pada 15 Mei pula, Perhimpunan Agung Khas UMNO melibatkan 2,586 perwakilan dari 192 bahagian sebulat suara meluluskan resolusi untuk meminda Perlembagaan parti dengan RoS mesti meluluskan pindaan itu.

Timbalan Presiden UMNO Datuk Seri Mohamad Hasan berkata langkah sedemikian akan membantu parti itu mengelak perpecahan yang sering menyusul pemilihan parti dan akan membantu ia menumpukan pada memenangi kuasa persekutuan.


Khairuddin simpan ‘rahsia’ Anwar, ajak debat hal akidah Islam

Ketua Pejuang Wilayah Persekutuan, Khairuddin Abu Hassan membayangkan beliau mempunyai ‘rahsia’ berkaitan Presiden PKR Datuk Seri Anwar Ibrahim yang akan didedahkan apabila tiba masanya kelak.

Sambil menyifatkan penyokong Anwar tidak mempunyai akidah agama, beliau turut mencabar Ahli Parlimen Port Dickson itu untuk berdebat secara terbuka berkaitan umat Islam.

Pada masa sama beliau berkata umat Islam tidak menyokong Anwar bukan disebabkan politik tetapi akidah berteraskan al-Quran dan Sunnah.

Beliau dilaporkan MalaysiaKini sebagai berkata:

“Masalah orang Islam tidak boleh menyokong Anwar Ibrahim bukan isu politik tetapi ia adalah persoalan akidah agama yang berteraskan al-Quran serta as-Sunnah.

“Yang selebihnya tunggu masa ketika yang sesuai untuk saya terangkan secara terperinci kelak! Kalau boleh berdebat secara live dengan Anwar Ibrahim lagi menarik.”

Terdahulu terdapat perwakilan yang mengkritik bekas Perdana Menteri Tun Dr Mahathir Mohamad ketika kongres nasional tahunan PKR parti secara maya semalam.

“Kalangan yang mendewa-dewakan pemimpin ‘homoseksual’ adalah golongan yang tidak berpegang pada syariat agama Islam yang berteraskan kepada al-Quran serta as-Sunnah.

“Saya amat hairan dengan segelintir kalangan ‘otak udang’ dari parti PKR yang tidak habis-habis cuba memfitnah dan menyerang tun dr mahathir mohamad di atas kejahilan mereka sendiri. Anwar Ibrahim dan PKR sudah tidak laku lagi,” katanya.

Presiden PKR itu pernah dipenjarakan selama enam tahun kerana didapati bersalah atas kesalahan penyalahgunaan kuasa pada 1999 ketika pentadbiran Dr Mahathir.

Pada Julai 2008, beliau telah ditahan atas tuduhan dakwaan bahawa beliau telah meliwat pembantu peribadinya iaitu Mohd Saiful Bukhari Azlan.

Khairuddin yang juga penyokong kuat Dr Mahathir menjangkakan bahawa PKR akan menjadi parti yang ‘dicampakkan ke liang lahat’ pada Pilihan Raya Umum Ke-15 nanti.

“Untuk pengetahuan si ‘keldai hingusan’ dari negeri Perak yang bernama Muhammad Araffat Varisai Mahamad; inilah malapetaka nasib yang bakal menimpa parti PKR.

“Namun, ‘keldai hingusan’ ini tidak mampu untuk buat pembacaan politik secara tepat kerana dia baru ‘setahun jagung’ masuk politik,” katanya.


Perkara 10 perlu dipinda untuk luluskan RUU Anti Lompat Parti: Annuar

Kerajaan yakin akan memperoleh sokongan dua pertiga Ahli Dewan Rakyat untuk meminda Perkara 10 Perlembagaan Persekutuan, Isnin ini.

Menteri Komunikasi dan Multimedia Tan Sri Annuar Musa berkata sokongan tersebut sangat penting bagi membolehkan pembentangan Rang Undang-Undang Anti Lompat Parti dibuat selepas itu.

“Isunya selagi Perlembagaan tidak dipinda, tak boleh buat (pembentangan rang undang-undang) sebab undang-undang kata mana-mana undang-undang yang bercanggah dengan Perlembagaan automatik akan jadi batal dan tidak sah, jadi kena pinda dulu (Perkara 10 Perlembagaan Persekutuan).

“Pinda bagi ada klausa untuk kecualikan kebebasan bercakap, berhimpun dan berpersatuan… bagi membolehkan buat Akta Anti Lompat Parti ini,” katanya lapor Bernama.

Annuar ditemui semasa Majlis Iftar Menteri Komunikasi dan Multimedia Bersama Komuniti Negeri Terengganu.

Beliau berkata draf rang undang-undang itu akan diedarkan kepada semua ahli jawatankuasa teknikal yang mewakili semua parti sebaik sahaja ia siap.

“Secara dalaman, draf ini boleh dikongsi lebih awal… kita kena telus kerana akhirnya mereka semua akan mengundi,” katanya.

Annuar juga berkata tiada sebarang pertelagahan berlaku dalam Mesyuarat Kabinet mengenai rang undang-undang itu namun hanya timbul beberapa perbezaan pendapat dan menyifatkannya sebagai perkara biasa.